
הכנסת העשרים
מושב שלישי
<פרוטוקול מס' 389>
מישיבת ועדת החינוך, התרבות והספורט
יום רביעי, י"ז באדר התשע"ז (15 במרץ 2017), שעה 9:30
<סדר היום:>
<1. הכנסת תכנים רפורמים למערכת החינוך 2. מקצוע תרבות יהודית ישראלית>

	מוטי זעירא

	מנהל המדרשה באורנים

	נגה מליניאק
	–
	מנהלת קרן נס ונציגת פדרציית מטרו ווסט

	מיכל ברמן
	–
	מנכ"לית פנים-איגוד ארגוני יהדות ישראלית

	יותם ברום
	–
	מנהל קשרי ממשל, פנים-איגוד יהדות ישראלית

	תני פרנק
	–
	ראש תחום דת ומדינה, נאמני תורה ועבודה

	יוני שוורץ
	–
	חבר בצוות חינוך, ארגון נאמני תורה ועבודה

	אילנה מושקין
	–
	יו"ר בית מדרש לרבנים ע"ש שכטר

	יכין אפשטיין
	–
	מנהל תחום תרבות ישראל, מט"ח

	ריצ'י יורן
	–
	סמנכ"ל המשרד הישראלי, פדרציית שיקגו

	דוד דנקר
	–
	נציג הפדרציה היהודית של צפון אמריקה

	מיכאל זלבה
	–
	מכון אספקלריא

	גלינה פרומן
	–
	 מנכ"לית קרן גרינספון, ספריית פיג'מה

	נטע שפירא
	–
	סמנכ"לית קרן גרינספון, ספריית פיג'מה

	עדי ארבל
	–
	מנהל פרויקטים, המכון לאסטרטגיה ציונית

	יעל יחיאלי
	–
	מנהלת תחום חופש דת, שתיל

	יוסי כהן
	–
	מנהל בית שמואלי, מרכז ליהדות רפורמית

	איתי קופמן
	–
	יו"ר מחוז ירושלים, מועצת התלמידים והנוער הארצית

	שרה שושן
	–
	נציגה, מועצת התלמידים והנוער הארצית

	יעקב אליאך
	–
	יתד נאמן

	אילן הרמן
	–
	איש ציבור, מורה

	תמר באום
	–
	סטודנטית

	עדן קנובסקי
	–
	שדלן/ית (פוליסי בע"מ), מייצג/ת את הסוכנות היהודית


<מנהל/ת הוועדה:>
יהודית גידלי
<רישום פרלמנטרי:>
ס.ל., חבר תרגומים
<1. הכנסת תכנים רפורמים למערכת החינוך 2. מקצוע תרבות יהודית ישראלית>
<היו"ר יעקב מרגי:>
בוקר טוב לכולם. אני מתכבד לפתוח את ישיבת ועדת החינוך, התרבות והספורט של הכנסת, 15 במרץ 2017, י"ז באדר תשע"ז. הנושא על סדר היום: הכנסת תכנים רפורמים במערכת החינוך ומקצוע תרבות יהודית ישראלית. זה כמעט באותו תחום, באותו נושא, אחד נושק לשני. אני חייב לציין, למרות שהדיונים לא הגיעו במסגרת נשיאות הכנסת, לא בדיון מהיר ולא בהצעה לסדר, אלא בפניות של חבר הכנסת יהודה גליק וחבר הכנסת משה גפני, שהתנצל שהוא לא יוכל להיות בדיון היום - - -
<קריאה:>
אבל הנה הוא פה. 

<היו"ר יעקב מרגי:>
מתי הגעת? 

<משה גפני (יהדות התורה):>
עצרתי את ועדת הכספים. 

<יעל כהן-פארן (המחנה הציוני):>
וואו, כל המדינה ב - - - 
<היו"ר יעקב מרגי:>
אני שמח שתפסת אותי על חם שאני - - -

<משה גפני (יהדות התורה):>
מתנצל בשמי. 

<היו"ר יעקב מרגי:>
רבותיי, אני חייב לומר לדיון, קודם כל, הנושא, יכול להיות שהוא יהיה טעון, אבל אפשר לנהל דיון הכי ענייני גם בלי מטענים. מי שלא מכיר את סדרי הדיון בוועדה הזו, אין התפרצויות ואין קריאות ביניים. מי שירצה שנשמע אותו יצטרך לשלוח פתק פה למנהלת, אני רואה שחלק עשו את זה, ואל תלמדו מחברי הכנסת קריאות ביניים, להם אני מאפשר, אבל חד פעמי. בדיונים מסוג זה אני משתדל להיות מאוד נוקשה כדי שנקיים את הדיון בצורה איכותית, לא פופוליסטית, לא מתלהמת. לכן אם מישהו ירגיש שאני נוקשה, זה אך ורק לטובת העניין, לטובת הדיון. אני אומר את זה עכשיו, לא רוצה להעיר על הפרעות, לא רוצה להעיר על התפרצויות וזה נוגע גם לחברי הכנסת. 

מאחר שהזכרתי שהנושא הוא יוזמה של שני חברי כנסת, אני אומר מספר משפטים, אתן לחברי הכנסת הנוגעים בדבר להתבטא ולאחר מכן נפתח את הדיון, כנהוג. 

אני רוצה לומר לכם, הסוגיה הזו יושבת על שולחני כיו"ר ועדה בכנסת קרוב לשנתיים, כמעט מתחילת הקדנציה. לכאורה חבר הכנסת, שחור לבן, דוס, יכול לקפוץ על זה מיד ולשים את זה על השולחן, בדקתי, ביקשתי עוד חומר מהפונים, לאחר מכן פניתי לשר החינוך פעם ראשונה, התשובה הייתה שהנושא נבדק ולא נמצא שהטענה צודקת. קיבלתי עוד פניות מעוד ארגונים אחרים, פניתי שוב לשר החינוך ואז הוא כתב לי, הפעם קצת יותר ממוקד ואמר לי, 'ככל שאתה מסתמך על מסמכים של גוף שנקרא בשם', פלוני, 'הטענות נבדקו ולא נמצאה הוכחה לדבר'. לאחרונה אני מבין שהייתה כתבה ב'יתד נאמן', התחקירן נמצא כאן?

<יעקב אליאך:>
כן. 

<היו"ר יעקב מרגי:>
אנשי משרד החינוך סביב השולחן? 

<אלעזר שטרן (יש עתיד):>
אבל לא אמרת מה נמצא ב'יתד נאמן', למי שלא קורא אותו כל יום. 

<יהודה גליק (הליכוד):>
אל תגיד לי שאתה לא קורא 'יתד נאמן' כל בוקר. נו באמת, אלעזר. 

<היו"ר יעקב מרגי:>
אתם לא מבינים מה יש לכם בשולחן, שני ג'ינג'ים, שהרסן לא שולט בהם. 

<יעל כהן-פארן (המחנה הציוני):>
מי השני? 

<היו"ר יעקב מרגי:>
זה אלעזר, רק עם הגיל - - -

<אלעזר שטרן (יש עתיד):>
רק תגיד מה כתוב ב'יתד נאמן'. 

<היו"ר יעקב מרגי:>
חכה רגע. והרב משה גפני, שצריך קצת מדי פעם, הוא בדרך כלל מאופק, רק כשמעצבנים אותו, הוא כמו העדה שלי, אז הוא מתעצבן. אני אומר לכם, יהודה - - -

<אלעזר שטרן (יש עתיד):>
אתה יודע שלא כתוב ש - - - 

<היו"ר יעקב מרגי:>
לא, אלעזר, יהודה. מאחר שאני מכבד אותך, זה דיון שאתה יזמת ואני רוצה שהוא יהיה ענייני, תשתדל לשנות ממנהגיך, לא על כל הערה תקפוץ ותגיב, כי אני לא אתן לך את זה. ואם אתה רוצה לראות, תשאל את תמר זנדברג איך אני מתנהג בדיון. 

<יהודה גליק (הליכוד):>
אני לא נעלב מההערה.

<היו"ר יעקב מרגי:>
לא, זו הערה בונה. 

<אלעזר שטרן (יש עתיד):>
יהודה, אנחנו יחד עם גפני. 

<היו"ר יעקב מרגי:>
אני מבקש, אלעזר, תשתדל. עזוב, בוא נעשה את זה - - - 

<יעל כהן-פארן (המחנה הציוני):>
לא, אבל באמת תספר לנו מה היה ב'יתד נאמן'. 

<אלעזר שטרן (יש עתיד):>
כן, אתה התייחסת לזה. 

<היו"ר יעקב מרגי:>
את רוצה לנהל את הדיון במקומי? 

<יעל כהן-פארן (המחנה הציוני):>
לא, אני - - - 

<היו"ר יעקב מרגי:>
רגע, את רוצה לנהל את הדיון במקומי, גברתי? 

<יעל כהן-פארן (המחנה הציוני):>
אני מבקשת. 

<היו"ר יעקב מרגי:>
את מבקשת, אני אשקול להיענות לבקשתך בהמשך הדיון. 

<יעל כהן-פארן (המחנה הציוני):>
תודה. 

<היו"ר יעקב מרגי:>
חבר הכנסת יהודה גליק, שתאריך המכתב שלו קודם למכתבו של הרב גפני, בבקשה. 

<יהודה גליק (הליכוד):>
בוקר טוב לכולם, בוקר טוב לך, אדוני היושב ראש. ראשית אני רוצה להודות לך מאוד שדחית את הדיון כי לא יכולתי להשתתף בשבוע שעבר ודחית לכבודי ואני ממש מודה לך על זה מאוד. חיברת פה שני דיונים שאתה טענת שיש ביניהם קשר, אני לא לגמרי בטוח שיש ביניהם קשר. 

<היו"ר יעקב מרגי:>
תדבר על מה שפנית אתה. 

<יהודה גליק (הליכוד):>
בסדר, אני אבהיר את מה שפניתי. בשנה האחרונה החלה במשרד החינוך תכנית לימודים חדשה שנקראת 'תרבות יהודית ישראלית'. אין ספק, צריך לברך מאוד מאוד על הדבר הזה, אני חושב שזה דבר נפלא. אולי בסוגריים אני אגיד שאני מאוד מצר על כך שצריך ללמד יהדות שונה בבתי ספר דתיים ויהדות שונה בבתי ספר לא דתיים, הייתי מאוד שמח אם כולנו היינו לומדים, שותפים לאותם חלקים השונים והיפים של התרבות הישראלית היהודית על כל גווניה. נדמה לי שזה היה יכול להיות דבר נפלא ונדמה לי שזה יותר חשוב, גם מאחדות ולימודי המתמטיקה. 

אבל כשישבתי ועיינתי בתכנית התרבות היהודית ישראלית מאוד מאוד דאגתי ואני אסביר מדוע. בשנים האחרונות, ב-10-15 השנים האחרונות יש תופעה מאוד מאוד מבורכת, תופעה שנקראת התחדשות יהודית. התופעה הזאת אפילו השתמשה בשיטת יחצ"נות מאוד מאוד טובה וקראה לעצמה יהדות פלורליסטית. פלורליסטית לא אומר פתוחה לכול, אלא שמסתבר שזו תופעה שהיא מאוד חרדית פלורליסטית, כלומר היא נורא נורא אדוקה בפלורליזם, שהיא לא מוכנה לאפשר פתח למי שלא פלורליסט בדיוק בקו שלה. איך אני גם יודע את זה? אחד הדוברים הבכירים של התנועה של ההתחדשות היהודית, למשל ד"ר תומר פרסיקו, הוא ידוע ומוכר לרוב האנשים, מציין באחד העמודים שלו, לפני כשלולש שנים, שאחד ההישגים, הניצחונות של התנועה של התחדשות ישראלית, שהיא השתלטה והיא הצליחה להחדיר לתוך מערכת הלימודים את התרבות היהודית הישראלית. הוא מתאר שזו תופעה שהיא שייכת לבודדים. 

עכשיו למה אני מתכוון? אני בעד, אני מאוד בעד, כל מי שיושב פה מסביב לשולחן, כולם, גם אלה שאני מכיר אותם, גם אלה ש - - - הם חלק מהיהדות לדעתי והם כולם מכובדים וראויים, אבל ברגע שחושבים שהאוכלוסייה החילונית או בית ספר ממלכתי זו אוכלוסייה בעלת תפיסת עולם אתאיסטית, תפיסת עולם של יהדות רק כתרבות, לא שום דבר אחר, לא יהדות כמסורת, לא יהדות כאמונה, לא יהדות כמורשת, מסתבר שלמעשה, אפילו כל השותפים למהפכה הזו של התחדשות יהודית, הם משום מה רק אשכנזים. אפילו אנשים כמו מאיר בוזגלו. איך אני יודע את זה? כי אלי וחלי ברקת, שהם שותפים לנושא הזה, מתלוננים על זה שאין כניסה למסורת היהודית. 

העובדה היא שרוב הילדים, אני מסיים במשפט הזה, שלומדים במערכת הממלכתית הם מסורתיים ברמה מסוימת, ולכן מבחינתם הם רוצים לקבל את המגוון, הם רוצים גם להתחבר, או איך כתב פעם אמנון לוי? אני אצטט, אמנון לוי הוא לא אשכנזי, 'הליברלים בעיני עצמם לא מסוגלים להבין איך אפשר לדבר על הרב עובדיה יוסף בצורה חיובית. הם הפכו ציבור שלם למקשה אחת שעליהם מסתכלים רק דרך כוונת הרובה'. כשאני קראתי את החומרים של תרבות יהודית ישראלית אני גיליתי שמדובר במשהו מאוד מאוד מצומצם, במקום כשמה, להיות פלורליסטית וללמד את התלמידים את כל המגוון של היהדות בשלמותה ולא רק דרך נקודת זווית אחת, שהם קוראים לה פלורליסטית. 

<היו"ר יעקב מרגי:>
תודה. חבר הכנסת הרב גפני. 

<משה גפני (יהדות התורה):>
בוקר טוב, אדוני היושב ראש, אני מודה לך על קיום הדיון הזה. הדיון הזה יהיה, לפי דעתי, פתח לדיונים שיהיו בעתיד אם הדברים נכונים וכנראה הם נכונים, בוודאי בחלקם, אז אנחנו נמצאים בפני תופעה שראוי לחקור אותה. המציאות שבה, כפי שהעלה צדיקוב, שעשה תחקיר בעניין הזה ולאחר מכן 'יתד נאמן', נכון? מה השם שלך? 

<יעקב אליאך:>
יעקב אליאך. 

<משה גפני (יהדות התורה):>
היו שתי כתבות ב'יתד נאמן' על הנושא הזה. אם אכן הדברים נכונים, והם כנראה נכונים, כפי שאמרתי, אנחנו נמצאים בפני תופעה חדשה. הנוהג שעולם, במשטר דמוקרטי, שבו כאשר קובעים נושא מסוים שעושים אותו, ואנחנו מדברים במקרה הזה במשרד החינוך, עושים מכרז ובמכרז הזה מי שזוכה הוא זה שמקנה את הנושא שעליו היה המכרז לתלמידים או לקבוצות, או לכל מיני אנשים שזכאים לקבל את השירות הזה. מתברר שבשנים האחרונות, בעיקר התנועות הרפורמיות והקונסרבטיביות, עם הרבה מאוד כסף שהגיע לעניין הזה, השתתפו במכרזים האלה באופן כזה שכמעט לא הייתה ברירה אלא שיזכו במכרז. הדבר נראה תמים, לפי מה שהתפרסם, זה נראה כביכול שאנשים רגילים או קבוצות או גופים מקצועיים השתתפו במכרזים האלה והם זכו בהם, עד שבדקו את העניין הזה והתברר שיותר ויותר זה נעשה במגמה מכוונת כדי להשתלט על התכנים במשרד החינוך ולהביא את הנושא הרפורמי והנושא הקונסרבטיבי, להביא לתלמידים, להביא להורים במקרים מסוימים, לקבוצות שונות שמשרד החינוך פועל בהם.

אם אכן הדברים נכונים, והם נכונים כנראה, המציאות תהיה שאנחנו נבוא בעוד כמה שנים ובעצם משרד החינוך או הפעילויות והתכנים יהיו רפורמיים. שאף אחד לא רוצה את זה. אף אחד? הרוב לא רוצה את זה, החברה הישראלית אינה מעוניינת בזה, היא מעוניינת בחינוך, מי שמעוניין בחינוך ממלכתי מעוניין בחינוך ממלכתי, מי שמעוניין בממלכתי דתי מעוניין בממלכתי דתי וכמובן מי שמעוניין בחרדי מעוניין בחרדי. אנחנו לא שמים לב לעניין שבעצם החינוך הממלכתי או התכנים שמשרד החינוך עושה הופכים להיות אחרים לחלוטין ממה שאנחנו מכירים, ממה שאנחנו יודעים ואנחנו נקום יום אחד והתברר לנו שעם כסף רב הצליחו לחדור בכל מיני אופנים לתוך משרד החינוך ואנחנו נצטער על העניין הזה בטרם יהיה מאוחר. 

אדוני יושב ראש ועדת החינוך, אני שמח על זה שאתה מציף את הבעיה בוועדה החשובה שאתה עומד בראשה כדי לברר את העניין הזה. אם אכן יתברר שהדברים לא נכונים, אז אנחנו נגיד בסדר, הכול מצוין, אז משרד החינוך פועל כפי שהוא פועל, באופן ממלכתי, ובזה תם העניין. זה לא הולך לקרות. אדוני היושב ראש, אני מכיר את משרד החינוך שנים רבות, אני מכיר איך הדברים מתנהלים ולפי מה שראיתי, בעובדות, מתברר שזה נעשה באופן מאוד מתוחכם, עם הרבה מאוד כסף. 

<תמר זנדברג (מרצ):>
מה הקשר שלך לחינוך הממלכתי רק? 

<משה גפני (יהדות התורה):>
מה הקשר שלך לחינוך החרדי? 
<תמר זנדברג (מרצ):>
אני למדתי בחינוך הממלכתי. 

<קריאה:>
גם אני, אז מה? 

<היו"ר יעקב מרגי:>
סליחה, אדוני. 

<תמר זנדברג (מרצ):>
לא דיברתי אליך, דיברתי אליו. 

<היו"ר יעקב מרגי:>
אתה רוצה לדבר? אני אוציא אותך. לה מותר. תמר, אני אמרתי בפתיחה שאני לא אסבול קריאות ביניים. 

<תמר זנדברג (מרצ):>
סליחה. 

<היו"ר יעקב מרגי:>
תסכם, בבקשה. 

<משה גפני (יהדות התורה):>
אני קצת מזועזע מקריאת הביניים. לא, אני לא יכול לדבר על חוף הים באילת בגלל שאולי אני לא אלך לחוף שם? 

<תמר זנדברג (מרצ):>
לדבר - - -

<היו"ר יעקב מרגי:>
תמר, נו. תודה. הרב גפני, תסכם. 

<משה גפני (יהדות התורה):>
אני אדבר על החינוך הממלכתי ועל הכול. 

<תמר זנדברג (מרצ):>
לדבר מותר. 

<משה גפני (יהדות התורה):>
אני אומר שחשוב מאוד, אדוני יושב ראש הוועדה, שהעלית והצפת את הבעיה הזאת, לברר את הנושא. אני מעריך שהמסקנות בסופו של התהליך יהיו כאלה שאכן הדברים נכונים, לפחות נכונים בחלקם, חלק מזה ראיתי ממש עובדות ואני כמובן אבקש ממך, אל תרפה מהעניין הזה עד שתגיע לחקר האמת, כפי שראוי שהוועדה החשובה הזאת בכנסת תגיע למיצוי ההליך. אני מודה לך, תודה רבה. 

<היו"ר יעקב מרגי:>
תודה רבה. אני עכשיו פותח את הדיון, אני אנהג היום במה שנקרא לסירוגין, חבר כנסת אורח, כי יש לנו שמונה ח"כים כאן איתנו בדיון ונתחיל עם חבר כנסת ואורח. דיברו עכשיו חברי כנסת, אני אתן לתחקירן של 'יתד נאמן'. אין לך הרבה זמן להציג, בחר לך את עיקרי הדברים, שלוש דקות גג, לאחר מכן חברת הכנסת יעל כהן-פארן. בבקשה, אדוני.

<יעקב אליאך:>
שלום לכולם. יעקב אליאך מעיתון 'יתד נאמן'. אין לי זמן להציג את הכול, אבל גם בעיתון החומר הרב שהתוודענו אליו, גם לא הבאנו את הכול, הבאנו מתומצת, אז משלושה הפרקים אני אגיד שתי נקודות עיקריות. 

נקודה עיקרית שהזכירו, שבאמת התנועות הרפורמיות והקונסרבטיביות, או כל התנועות הפלורליסטיות, הן בעצם השתלטו על מקצוע שמוגדר כיהדות, והדבר השני, היותר חמור, הוא שבעצם משרד החינוך, במכרזים, בקול קורא ובכל דבר שקשור למקצוע, אם זה להפעלת פעילות חווייתית, מי שבפועל עושה פעילות חווייתית, ואם זה הכשרת מורים, בעצם הוא מכווין ומוביל לכך שרק הם אלה שיצליחו לעשות את זה. 

<היו"ר יעקב מרגי:>
יש לך דוגמאות של המכרזים האלה? 

<יעקב אליאך:>
כן, ודאי. 

<היו"ר יעקב מרגי:>
אנחנו נשמח לקבל אותם. 

<יעקב אליאך:>
הדוגמאות עלו בתחקיר. הדוגמה העיקרית היא - - -

<משה גפני (יהדות התורה):>
מה שהיושב ראש מבקש, אם תוכל להעביר לו את זה. 

<יעקב אליאך:>
להעביר? כן, כן, ברור, יש לנו את הכול בצורה מסודרת. דבר ראשון, הקול קורא להכשרת מורים למקצוע החדש מחייב את המורים לעבור הכשרה דרך בתי מדרש פלורליסטים. דבר שני, הפעילות החווייתית שהמשרד - - - אגב, אלה שעוברים את הכשרת המורים מקבלים מלגה בסכום מאוד גדול ממשרד החינוך ואני רק אדגיש פה משהו מאוד חשוב, שאם אני רוצה לדעת, מי היום עושה את ההכשרה למורים אנחנו יודעים, ואיך משתפים פעולה אנחנו יודעים, אבל איזה עוד מכונים שלא קיבלו הכשרה או איזה תנועות שרצו לעשות פעילות ולא אושרו, משרד החינוך בצורה סדירה התעלם מהבקשות שלי, הגשתי כמה פעמים בקשות לכל הדברים דרך המייל, אחרי זה בטלפון, ובסוף חזרו אליי ואמרו לי שיש איזה אחד בשם ארי גלהר, הוא יחזור אליך והוא ידבר איתך. איזה מין תשובה לא ברורה. אמרתי שאני פונה בנושא מערכת החינוך הכללית, לא בהקשר לחינוך החרדי, אמרו לי 'כן, לא משנה, הוא מתעסק עם חרדים, הוא ידבר איתך'. פניתי מה-6 בפברואר, עד היום הוא לא חזר אליי ולא שום דבר. הייתה שורה של פרטים, כי רציתי לדעת באמת לאמת, אולי כל המכונים, אולי עוד תנועות שהגישו בכל אופן, אנחנו מדברים כרגע על תנאי המכרז שעוסקים בהכוונה ברורה לתנועות הללו, אם זה בפעילות וגם בפועל, לדוגמה, פעילות פורים, פעילות פורים שבוצעה במקצוע הייתה רק של התנועות הללו. 

התהייה הגדולה, שעלתה גם בתחקיר, תכנית של משרד החינוך - - - 
<משה גפני (יהדות התורה):>
בפורים היו התנועות הרפורמיות וה - - - 

<יעקב אליאך:>
כן, יש פעילות חווייתית שמתוקצבת, כל בית ספר מקבל תקציב לכך, האפשרויות שנתנו לעשות הצעות לפעילות זה רק של התנועות הללו. 

<אלעזר שטרן (יש עתיד):>
הבאת פה חבר כנסת תנא דמסייע. 

<יעל כהן-פארן (המחנה הציוני):>
יש לך דוגמה? 

<יעקב אליאך:>
כן. 

<יעל כהן-פארן (המחנה הציוני):>
מה למשל? אני פשוט רוצה להבין. 

<יהודה גליק (הליכוד):>
הוא אמר לך, הוא אמר שכל - - - 

<היו"ר יעקב מרגי:>
סליחה, יעל.

<יעל כהן-פארן (המחנה הציוני):>
אבל עניינית, מה יש ב - - - 

<היו"ר יעקב מרגי:>
יעל, רגע, מאחר שזה יום רביעי, ב-11:00 אני נועל, אני הפעם אהיה מאוד עקבי ואשמור על סדר הדיון, לא יהיו שאלות. אנחנו קודם כל נציף, יש הרבה דוברים. אם אני רוצה לתת לכולם להתייחס ושהדיון לא יהיה מוטה, אם כל אחד ישאל שאלה, לך יש שאלה ולתמר יש שאלה ולאלעזר יש שאלה ולי יש שאלות, ותאמיני לי שיש לי הרבה מה לומר ובחרתי לומר משפט אחד בפתיח. 

<משה גפני (יהדות התורה):>
אני דווקא אין לי שאלות, יש לי רק תשובות. 

<היו"ר יעקב מרגי:>
יש לך דקה לסיים. 

<יעקב אליאך:>
התהייה הגדולה, שמשרד החינוך חתום על תכנית בארי, שהיא להכשרת מורים למקצוע היהדות, מה שהוגדר כיהדות, והוא קיבל על זה פטור ממכרז. תכנית בארי מופעלת על ידי מכון הרטמן שעם קשר או בלי קשר זה שכתב את התכנית החדשה הוא רון מרגולין, שהוא אגב, בהקלטה כפי שנחשפה ברשת ב', הוא אומר בשיחה סגורה, שהוא מאוד מאוד מתפלא שבכלל בנט אישר את התכנית הזאת. 

זה לא רק מי שממשרד החינוך צריך להתפלא. מי שנחשף לדברים שעלו בתחקיר בכלל צריך להתפלא. כל מי שמינהל תקין חשוב לו, אנחנו מדברים על פטור ממכרז בסכום של מיליונים שיש שם גם סעיף סודיות, שמשרד החינוך מבקש, 8ב' בחוזה בין משרד החינוך למכון הרטמן אומר שמשרד החינוך מבקש שמכון הרטמן לא יציג את ההכשרה שהוא מקבל עליה מימון כמשרד החינוך. זאת אומרת מצד אחד הוא מממן - - - 

<היו"ר יעקב מרגי:>
תודה. 

<יעקב אליאך:>
משפט אחרון. זה משהו שעלה בתחקיר. אני מצטט, 'החילונים במדינת ישראל הם אורתודוקסים, רוב החילונים כשהם צריכים לקבל עמדה בנושא דת ומדינה הם הולכים עם האורתודוקסים'. זה משפט שלכאורה יגידו שאני אומר אותו, מי שאומר אותו והוקלט ומובהר הוא ראש התכנית של המקצוע החדש. עכשיו מה הבעיה? אם הוא אומר את זה, הכול מצוין, רק לו יש בעיה, כי הוא אומר, אני מצטט דברים הוא אומר - - - 

<יעל כהן-פארן (המחנה הציוני):>
את מי אתה מצטט? 

<יעקב אליאך:>
את יובל סרי. 

<יהודה גליק (הליכוד):>
יובל סרי, המפמ"ר. 

<יעקב אליאך:>
הוא אומר שהחילונים, לרוב הולכים עם האורתודוקסים, אבל מה הבעיה? הוא אומר ש'אנחנו צריכים בתכנית הזאת לקחת את היהדות ולהפקיע אותה מהדת' ובחוזר רשמי של משרד החינוך כתוב ש'אנחנו מחויבים שיהיה קיום תרבותי יהודי שמשוחרר מסמכות - - - ולעצב מחדש את היהדות'. 
<היו"ר יעקב מרגי:>
תודה. 

<תמר זנדברג (מרצ):>
נו? לא הבנתי, אתם רוצים שיישאר - - - 

<היו"ר יעקב מרגי:>
תמר, פעם ראשונה ותגידי שאני מוציא אותך. אז הנה הזהרתי אותך, פעם ראשונה קראתי אותך לסדר. 

<היו"ר יעקב מרגי:>
חברת הכנסת יעל כהן-פארן. 

<יעל כהן-פארן (המחנה הציוני):>
תודה רבה, אדוני. אני מברכת על הדיון. אני די מופתעת מרוח הדברים שעולה כאן, בוא נגיד את זה בצורה הכי עדינה שאפשר. תשמעו, גם יש לכם את המונופול על הדת ואתם גם שולטים בכל המוסדות - - - 

<יהודה גליק (הליכוד):>
מי זה לכם? 

<יעל כהן-פארן (המחנה הציוני):>
לכם, לאורתודוקסים.

<משה גפני (יהדות התורה):>
יעל, אני מתנצל, אני יוצא בגלל הוועדה, לא - - -

<יעל כהן-פארן (המחנה הציוני):>
בגלל שאני מהקונסרבטיבים אתה יוצא? 

<יהודה גליק (הליכוד):>
לא, חס ושלום. 

<משה גפני (יהדות התורה):>
לא, אני לא יודע מאיפה את. 

<היו"ר יעקב מרגי:>
גם ההומור על חשבון הזמן שלך. 

<תמר זנדברג (מרצ):>
אם הוא היה יודע הוא לא היה יוצא. 

<יעל כהן-פארן (המחנה הציוני):>
אני באמת חייבת לומר, יש פה שאלה של איזה חינוך יהודי אתם רוצים להנחיל, בעצם מדובר פה במערכת החינוך הממלכתית. הרי לא מדובר במערכת החינוך הממלכתית דתית או החרדית, נכון? זה ברור, זה על השולחן, שמדובר בתכנית חדשה למערכת החינוך הממלכתית, שרוב באיה הם, נכון, גם מסורתיים, אבל לא דתיים שההורים בחרו שהם יילכו לחינוך הממלכתי ולא הממלכתי דתי וחילוניים ש - - - בוא נגיד ככה, עד היום, אני באתי מהחינוך החילוני, לא היה שום לימוד של יהדות, היה תנ"ך, היה תלמוד שנה-שנתיים בתיכון, זה מה שאני זוכרת וזהו. 
קודם כל אני מברכת על תכנית כזאת, אבל היא חייבת לצעוד עם הזמן, היא חייבת לדבר לקהל שהיא מיועדת אליו. אם יבואו לבית הספר של הבנות שלי רב ויתחיל ללמד אותן יהדות הן יברחו מהשיעור. תהיו כנים עם עצמכם, תסתכלו במראה. אתם רוצים להגיע לקהל שהוא לא הקהל שאתם מגדירים, שהוא כבר בבתי הספר שלכם, הוא לא. כדי להגיע אליו, הוא גדל בתוך תרבות חילונית, פלורליסטית, ליברלית, אתם לא יכולים לבוא עם ערכים ותפיסות אחרות, ותסלחו לי לומר, ישנות, מיושנות ולפעמים גם חשוכות, ושמענו גם דברים נוראיים שנאמרים על ידי הרבנים שלכם כאן. לפני שבוע - - -

<היו"ר יעקב מרגי:>
את יודעת איזה כושר סיבולת יש לי, לשמוע ממש דברי בלע ואני - - - 

<יעל כהן-פארן (המחנה הציוני):>
לא בלע. לפני שבוע אחר רב, לא - - - 

<היו"ר יעקב מרגי:>
כל מי שלא חושב כמוך הוא חשוך. כל מי שלא חושב כמותך - - - אני מכבד, זו דעתך. 

<יעל כהן-פארן (המחנה הציוני):>
אם הרב לוינשטיין בא עם אמירה כמו שהוא אמר לפני שבוע, אז בעיניי הוא מייצג תפיסות חשוכות. 

<היו"ר יעקב מרגי:>
תודה. 

<יעל כהן-פארן (המחנה הציוני):>
אני לא רוצה שמחנך כמו הרב לוינשטיין יגיע לחנך את הבנות שלי. 

<היו"ר יעקב מרגי:>
תודה. 

<יעל כהן-פארן (המחנה הציוני):>
לא, עכשיו אני חייבת לומר דבר אחד. 

<היו"ר יעקב מרגי:>
אל"ף, אל תאמרי לי לא אף פעם. תשתדלי לא לומר לי לא אף פעם, כי זה לא עומד במבחן המציאות. 

<יעל כהן-פארן (המחנה הציוני):>
אני רוצה לומר לך, אנחנו מדברים על מרכז הרטמן, מכון שכטר, מכונים ראויים, בעלי ניסיון של המון שנים, שמוציאים תחת ידם אנשי חינוך לעילא ולעילא והם זכו, לא סתם הם זכו, כי זאת רוח היהדות שהם מכוונים אליה.

<היו"ר יעקב מרגי:>
תודה. 

<יעל כהן-פארן (המחנה הציוני):>
אני אסכם. זה מדהים אותי שיש לכם מונופול על הדת ואתם מפחדים מכמה יהודים שאינם אורתודוקסים שכאילו השתלטו לכם על הדת.

<היו"ר יעקב מרגי:>
יעל, תודה. אבנר פורת, בבקשה. תציג את עצמך, בבקשה. 

<אבנר פורת:>
אבנר פורת, ארגון חותם. הציבור שמשתייך למערכת החינוך הממלכתית הוא לפי כל הפילוחים והסקרים בחלקו הגדול ציבור מסורתי ומאמין. לא ייתכן שיכפו עליו תכנים שמובלים על ידי גופים שנמצאים בשוליים ומייצגים מיעוט בחברה. כמו בנושאים אחרים, גם בלימודי יהדות, חשוב שעמדת משרד החינוך והתכנים שמועברים יהיו כאלה ששייכים למכנה המשותף ולא כאלה שנמצאים במחלוקת ומפלגים את החברה. כמו שלא יעלה על הדעת כפייה דתית במשרד החינוך, כך אין מקום גם בשום פנים ואופן לכפייה חילונית. ההורים, ברובם, מעוניינים במסורתיות ומה שקורה היום זה בעצם הונאה של אותם הורים. תודה. 

<היו"ר יעקב מרגי:>
תודה רבה. חבר הכנסת אלעזר שטרן. 

<יהודה גליק (הליכוד):>
מה, דילגת עליו בגלל שהוא דתי? 

<היו"ר יעקב מרגי:>
אני לא אחייך לך. 

<יהודה גליק (הליכוד):>
לא, אל תחייך. 

<היו"ר יעקב מרגי:>
כי אין בזה שום הומור. 

<יהודה גליק (הליכוד):>
בסדר, אל תצחק. 

<אלעזר שטרן (יש עתיד):>
אדוני היושב ראש, לצערי יצא המרצע מן השק. אני מקווה שמערכת החינוך במדינת ישראל לא מתיישרת לפי קהל קוראי 'יתד נאמן', כיוון שאחרת באמת לא תהיה פה יהדות במדינת ישראל, תהיה יהדות לחרדים, כמו שהם חושבים שצריך להיות, וזו זכותם המלאה, ובשביל זה הם מקבלים תקציב. אבל אני מודה שהזעזוע הכי קשה לי היה כשקראתי בין השורות את מה שאתם חושבים על מכון הרטמן. אני רוצה להגיד פה, אני מכיר את מכון הרטמן הרבה מאוד שנים, הוא לא רפורמי והוא לא קונסרבטיבי וזכותו הייתה גם להיות כזה, אבל הוא לא כזה. 

ואני רוצה להגיד פה גם לחברי יהודה גליק, שאתה בעד פלורליזם, אז יכול להיות שבתוך החינוך החרדי ובתוך החינוך הממלכתי דתי, שאתה ואני יודעים שיש שם אחוזי חילון, לצורך העניין, גדולים, אולי גם להם נציג יהדות אחרת קצת. 
<יהודה גליק (הליכוד):>
חד משמעית, זה מה שאמרתי. 

<אלעזר שטרן (יש עתיד):>
אבל אתה יודע שלא מציגים. על מה אני בוכה? אני בוכה על מאות אלפי ילדי ישראל שמאבדים כל קשר ליהדות בגלל שלצערי הרב היהדות שמציגים להם עד עכשיו היא חד גונית, כמו היהדות שמציגים, לשמחתי, בפני הילדים שלי והנכדים שלי, ואני מכבד את זה, אבל זה טוב להם. השאלה עכשיו מה אנחנו רוצים, האם אנחנו רוצים שכל עם ישראל יבין שהיהדות היא רק ללבוש כיפה וציצית כמו שאני לובש ולהתפלל שלוש פעמים ביום ואם לא, אתה לא יהודי, או לא מלמדים אותך יהדות מהי. או בהנחה שזאת המציאות, שהמוני עמך בית ישראל, בגלל היהדות שמציגים להם, פחות מקימים בתים כדת משה וישראל, לצערי אני אומר את זה, יותר מתחתנים עם לא יהודים, לצערי אני אומר את זה - - - 

<מיכאל מלכיאלי (ש"ס):>
מה אתה עושה עם ה'לצערי' הזה? 
<אלעזר שטרן (יש עתיד):>
בגלל שהתהליכים שאנחנו מציגים להם, של חינוך, של גיור, של מה שאתם רוצים, הם רק בדרך אחת. אני מתפלל שהילדים שלי והנכדים שלי ימשיכו לקבל חינוך אורתודוקסי, אבל אני חושב שאני חייב, אני חושב שגם אתה חייב, אבל אני לא אומר לך, לקחת בחשבון שיש כאלה שיש להם ספק אפילו אם הקדוש ברוך הוא בשמים. זה לא אומר שצריך להציג יהדות בלי הקדוש ברוך הוא, אבל זה אומר שצריך לתת מקום גם ליהדות ש - - - 

<יהודה גליק (הליכוד):>
גם, בסדר. זה הוויכוח. 

<היו"ר יעקב מרגי:>
יהודה. 

<יהודה גליק (הליכוד):>
לא, זה הוויכוח. לא, כי הוא בא ואומר שכאילו אנחנו נגד זה. אני בעד זה, אני אוהב את מכון הרטמן - - -

<אלעזר שטרן (יש עתיד):>
יהודה, אני לא אומר את זה מולך, באמת, אני מכיר אותך, אני מכיר את זה, אני רוצה להגיד משהו אחר. אדוני היושב ראש, חבל שיצא מפה יושב ראש ועדת הכספים - - -

<היו"ר יעקב מרגי:>
שום דבר לא חבל, החיים ממשיכים. 

<אלעזר שטרן (יש עתיד):>
לא, אני אגיד לך למה חבל. 

<היו"ר יעקב מרגי:>
אל תצטער כל כך.

<אלעזר שטרן (יש עתיד):>
לא, הוא לא מהמפלגות של - - - 

<היו"ר יעקב מרגי:>
אני אתן לך עצה - - -

<אלעזר שטרן (יש עתיד):>
זה הזמן שלך. 

<היו"ר יעקב מרגי:>
אל תצטער על כל דבר. 

<אלעזר שטרן (יש עתיד):>
אז אני אגיד לך למה, בגלל שאני חושב שבאמת יש צביעות גדולה מדי בזה שאנחנו מתפלאים שהם מקבלים כסף מחוץ לארץ. תגידו, אנחנו נותנים להם כסף? אתה רוצה להסתכל על תקציבי ההעברות בתקציב המדינה ולראות כמה גופים אורתודוקסים, דתיים לאומיים, לא משנה מה, גרעינים תורניים - - -

<היו"ר יעקב מרגי:>
אבל אתה חייב לסיים. אלעזר, אתה הרי לא תפרוק את כל התסכולים שלך בנושא - - - 

<אלעזר שטרן (יש עתיד):>
לא, אני רק מתייחס למה שנאמר. כיוון שנאמר שמביאים כסף גדול מחוץ לארץ, הלוואי שמכון הרטמן היה מקבל מהמדינה, אתה יודע מה? חצי מהכסף שמקבלים הגופים האחרים.

<מיכאל מלכיאלי (ש"ס):>
הם מקבלים מהרפורמים, הם לא צריכים - - - 

<היו"ר יעקב מרגי:>
תודה, מלכיאלי. מנכ"לית פנים, איגוד הארגונים ליהדות ישראלית, בבקשה. 

<מיכל ברמן:>
שלום, בוקר טוב לכולם. 

<היו"ר יעקב מרגי:>
שם בבקשה, לפרוטוקול. 

<מיכל ברמן:>
מיכל ברמן, מנכ"לית פָּנִים, איגוד ארגוני יהדות ישראלית. יש לנו 60 ארגונים חברים בפנים, ביניהם התנועה הרפורמית והקונסרבטיבית, בארי, המדרשה באורנים ועוד 60 ארגונים אחרים שפועלים תחת המטריה של יהדות ישראלית, כולל ארבעה ארגונים שיושבים בכי"ח, כולל תנועת תיקון של מאיר בוזגלו. כלומר יש לנו באמת עם ישראל על כל גווניו, רבדיו, מזרחים, אשכנזים, דתיים, אורתודוקסים, רפורמים, קונסרבטיבים, חילוניים, מסורתיים, באמת מטרייה מאוד מאוד רחבה. המשותף לכולם זה שהם דואגים לעם ישראל, רוצים יהדות רלוונטית שתדבר בגובה העיניים לילדים במערכת החינוך וגם למבוגרים מחוץ למערכת החינוך והם מוטרדים מאוד מהתמונה שהוצגה כאן באמת, מהתפיסה הרווחת במדינת ישראל שלפיה יהדות שייכת אך ורק למי שיש לו כיפה על הראש, עדיף כיפה שחורה, זקן - - - 

<היו"ר יעקב מרגי:>
סך הכול חבר כנסת אחד אמר את זה, אל תייחסי את זה לכולם ואל תאמיני לכל מה שאומרים. 

<מיכל ברמן:>
אוקיי, אני לא מאמינה לכל מה שאומרים. תודה, תודה על הטיפ. 

<אלעזר שטרן (יש עתיד):>
למי התכוונת? 

<היו"ר יעקב מרגי:>
לא משנה. 

<מיכל ברמן:>
אני רואה בארגונים שלנו הרבה מאוד פעילות שמגיעה לאנשים שונים שקצה נפשם ביהדות אורתודוקסית, סליחה שאני אומרת את זה, והם מחפשים משהו אחר, הם מחפשים משהו שיהיה רלוונטי, משהו שידבר בשפה שלהם, משהו שידבר בערכים שלהם, הם מחפשים יהדות, אבל הם לא מוצאים את זה תחת המסגרת ה - - - 

<היו"ר יעקב מרגי:>
בנימה מאוד פתוחה, את חושבת שהמושג הזה של 'קצה נפשם' לא מבטא משהו מאוד מאוד, עמדה חד צדדית שלך? מה זה ה'קצה נפשם'? רוצים לראות משהו אחר. את לא יכולה להתבטא בצורה - - -

<מיכל בירן (המחנה הציוני):>
היא מתארת - - - 

<היו"ר יעקב מרגי:>
אל תפריעי לי. 

<תמר זנדברג (מרצ):>
הם קצה נפשם. 

<היו"ר יעקב מרגי:>
ידידתי, את לא מבקרת אותי הרבה פה בוועדה, אני אדם בלתי נסבל בדיונים, אז אל תפריעי לי. 

<אלעזר שטרן (יש עתיד):>
אני חולק עליך. 

<היו"ר יעקב מרגי:>
אם אנחנו מנהלים דיון ונאמרים פה - - - תקשיבי, חשוב שייאמר, נאמרים פה דברים קשים, לכאן או לכאן, עם כל הכבוד, את רואה שיושבים ושומעים ומכבדים, אני הייתי מצפה, גם אם זו עמדה חשוכה, כפי שאחת מחברות הכנסת התבטאה והנושא כל כך חשוב לה והיא יצאה, אז תכבדי. זו דעתו של אדם יציר כפיו של האל, אז ה'קצה נפשם', מחיתי, את לא חייבת להגיב. 
<מיכל ברמן:>
בסדר גמור, אני רוצה אולי להסביר למה אני מתכוונת ולומר שלא מדובר בהכרח בעמדה אישית שלי. 

אני רוצה לתת איזה שהוא זום אין על אחד מהארגונים שלנו שעובדים עם חבר'ה חילוניים ודתיים, באמת על כל המנעד. הם יושבים ביישוב אלון, בעין פרת, והם עושים עבודה שפותחת את היהדות לבוגרי החינוך הדתי והחילוני גם יחד. 

<היו"ר יעקב מרגי:>
בסדר, זה הארגון שלך, עכשיו אני רוצה בדקה שלך, בקשר לתכנים - - - 

<מיכל ברמן:>
אני רק רוצה להתייחס ל'קצה נפשם', ברשותך, להסביר - - - 

<היו"ר יעקב מרגי:>
תני לי רגע. מאחר שאני מנהל פה דיון ולא איזה במה פתוחה, אני מבקש לכוון אותך, את יושבת סביב השולחן הזה בדיון שכותרתו היא כותרת מאוד ממוקדת, אמרת, הצגת את הארגון שלך, אני רוצה בדקה שנותרה לך, תאמרי לי מה הקשר שלכם כארגון לתכני הלימוד במשרד החינוך. 

<מיכל ברמן:>
אז אני אומרת, אנחנו מייצגים 60 ארגונים, אני מדברת על ארגון אחד שבו אנחנו רואים בצורה מאוד ברורה איך היהדות כרגע במשרד החינוך מפספסת את המטרה שלה. מגיעים ילדים בוגרי חינוך ממלכתי שאין להם שום ידע, כלים ובעצם אוריינטציה יהודית וכשמלמדים אותם יהדות ברוח שלהם, פתאום אורו עיניהם, פתאום הם עוברים תהליכים נפשיים מאוד מעמיקים, פתאום הם מתחברים ליהדות. 

<היו"ר יעקב מרגי:>
חקרתם את זה? 

<מיכל ברמן:>
יש הרבה מחקרים שמראים את זה. 

<היו"ר יעקב מרגי:>
הרבה מחקרים. 

<מיכל ברמן:>
כן, אני יכולה גם להעביר לך. 

<היו"ר יעקב מרגי:>
אני אשמח. 

<מיכל ברמן:>
אני אומרת שאני חושבת שיש פספוס מאוד גדול במשרד החינוך עד לפני שהתכנית הזו בעצם נכנסה, שבה ילדים יהודים בחינוך הממלכתי מורחקים מהיהדות שלהם והדרך לחבר אותם היא לא דרך כפייה והטפה, אלא דרך רלוונטית. 

<היו"ר יעקב מרגי:>
צריך לחקור מי הרחיק אותם באמת בתוך מערכת החינוך הממלכתית, את אותם ילדים. 

<מיכל ברמן:>
יש שם - - -

<היו"ר יעקב מרגי:>
לא, את לא עונה לי, זה אני מהרהר בקול לפעמים, אולי אני צרוד בגלל זה. 
מיכאל זלבה, בבקשה. רגע, קודם כל חבר כנסת, סליחה, אחר כך מיכאל זלבה ידבר. מיכאל מלכיאלי, בבקשה, אדוני. 

<מיכאל מלכיאלי (ש"ס):>
תודה, אדוני היושב ראש, אני רוצה להודות לך על הקיום של הדיון הזה ועל הכתב המוכשר שעשה עבודה מאוד טובה. קראתי את כל התחקירים, אני מכיר את הסיפור הזה ממקום אחר, מעיריית ירושלים, שהעתיקו משם את העקרונות של המכרזים שמשרד החינוך פרסם, שם קיבלנו את המידע האמיתי יותר, לאן הכסף הלך. אני רוצה לומר לך שאני יושב כאן ופשוט יוצא מדעתי. התנועות הרפורמיות, בסקרים שלהם עצמם, אומרים שהם 8% מהעם כאן, החינוך הממלכתי ברובו מדובר על אנשים מסורתיים, אנשים שקשורים לדת וקרובים לדת. 

מכון הרטמן מצהיר שהוא רוצה לנתק את היהדות מהאורתודוקסיה. אומרים 'קצה נפשם', מישהו בדק שקצה נפשם? מישהו עשה סקר האם עם ישראל, ברובו, בעם, לא בבני ברק, רוצה להתחתן כמו ש-3,000 שנה התחתנו? האם עם ישראל חושב שזו היהדות האמיתית? אתם כל הזמן מדברים על האמירה 'אתם מונופול על היהדות'. רבותיי, היהדות שלנו היא 3,000 שנה, אתם באתם, לא יודע מתי ובאיזה שנה - - - 

<קריאה:>
היא גם שלנו - - -
<מיכאל מלכיאלי (ש"ס):>
ואני לא יודע איך - - - 

<היו"ר יעקב מרגי:>
סליחה, הוא לא מצביע על אף אחד, את לא חייבת ל - - - הוא לא התכוון אלייך. למה את חושבת שהוא התכוון אלייך? 

<קריאה:>
כי גם היהדות - - - 

<היו"ר יעקב מרגי:>
אל תעני לי. 

<מיכל בירן (המחנה הציוני):>
לא, הוא התכוון אליה. 

<אלעזר שטרן (יש עתיד):>
הוא אמר. 

<מיכאל מלכיאלי (ש"ס):>
אני אומר שאני באמת מתפלא על משרד החינוך, עומד בראשו אדם דתי, שהם נותנים בכלל במה לאנשים שמייצגים כל כך מעט בעם עם כל כך הרבה כסף. 

דיברתי עם מנהלי בתי ספר, לפני שבאתי לכאן, שנמצאים בתכניות האלה. רבותיי, זה לא החינוך שהם רשמו את הילדים שלהם. 

<אלעזר שטרן (יש עתיד):>
כפו על מישהו? 

<מיכאל מלכיאלי (ש"ס):>
בטח שכפו, בוודאי ש - - - מנהל שמכניס תכנית, האבא הפשוט, הרגיל, הוא לא בודק, הוא סומך על הממלכתי, על משרד החינוך של מדינת ישראל, שנותן לו את מה שחשוב לעם ישראל והילד מהבית הדתי מגיע ומקבל דברים הפוכים, כל מיני אמירות ורמיזות וכל כך הרבה שנאה ליהדות המקורית. 

<היו"ר יעקב מרגי:>
לסיכום. 

<מיכאל מלכיאלי (ש"ס):>
אני חושב שמכאן, אתה היושב ראש, יודע לעשות את זה יותר טוב מכולם, צריך לפנות למשרד החינוך, אי אפשר לתת לזה - - - אפשר לקרוא לזה דת אחרת, אין בעיה, אבל זה לא יהדות. 

<היו"ר יעקב מרגי:>
תודה. מיכאל זלבה, בבקשה. 

<אלעד צדיקוב:>
הוא מבקש שאני אדבר לפניו. 

<היו"ר יעקב מרגי:>
מי זה אני?

<אלעד צדיקוב:>
אלעד צדיקוב, חבר מועצת העיר הרצליה. 

<היו"ר יעקב מרגי:>
אתה רשום? 

<אלעד צדיקוב:>
אני רשום, כן. 

<היו"ר יעקב מרגי:>
בבקשה. 

<אלעד צדיקוב:>
אלעד צדיקוב, חבר מועצת העיר בהרצליה, יושב ראש גשר, דגל התורה וגם מחזיק תיק תרבות יהודית בעירייה הרצליה ובין השאר גם יושב ראש ועדת תמיכות, מכורח זה מכיר הרבה פעילות של עמותות ברחבי הרצליה. אצלנו יש סטדי קייס מאוד מאוד מעניין לכל המהלך הרפורמי והקונסרבטיבי בהרצליה ואנחנו בדרך כלל כר הגידול, בעיר הרצליה, למה שקורה בתופעות. 

אני רוצה קודם כל לחלק את הדיון לארבעה חלקים, כי מכל הבליל שנאמר צריך למפות את המיפוי. הנקודה הראשונה זה פטרנליזם פלורליסטי. מה פשט המושג פטרנליזם פלורליסטי? באים כל הארגונים הפלורליסטיים ולמעשה אומרים 'אנחנו האבהות של כל המהלך, אנחנו יודעים לומר מה הציבור חושב, ממה נקעה נפשו, מי יעורר את מי' וכו' וכו'. אני תוצרת של החינוך הכללי, גדלתי עד כיתה ח' בבית ספר בכפר שמריהו ואחר כך בהרצליה, כולל תיכון, כולל תואר בבינתחומי, סיירתי כקצין בשייטת, אפילו שאני נראה לכם דוס בעיניים, ואני רוצה לומר לכם שכל הפטרנליזם הזה, הלבוא ולומר אנחנו יודעים לציבור מה נכון ומה לא נכון, כשם שנאמר כאן בצורה מדויקת, מי קבע? אני טוען טענה אחרת, אתם הקומץ, אתם המיעוט שבמיעוט שבמיעוט שבעם ישראל - - -

<היו"ר יעקב מרגי:>
צדיקוב. 

<אלעד צדיקוב:>
לדבר אליך? 

<היו"ר יעקב מרגי:>
דבר אליי ובלי אצבע לאנשים, זה לא מכובד. 

<אלעד צדיקוב:>
תודה רבה. 

<יהודה גליק (הליכוד):>
גם בלי לשלול אנשים. 

<מיכל בירן (המחנה הציוני):>
אבל זה טבע העניין - - -
<אלעד צדיקוב:>
אני רוצה לומר שאני לא מנסה להמעיט מיהדותו של אף אחד בחדר הזה, חס ושלום, אני - - - 

<מיכל בירן (המחנה הציוני):>
אתה בהחלט מנסה. 

<אלעד צדיקוב:>
אני יהודי כמו כל אחד בחדר, בדיוק באותה מידה, לא פחות ולא יותר במילימטר, רק מה? כשיבוא אחר ויאמר 'אנחנו יודעים לעם ישראל מה נכון לו', פה אני מוחה, לא רק אני, הרבה שכמותנו. זה לגבי הפטרנליזם. 

לגבי הנושא הנוסף, זאת הטעיית הורים. לכל אורך הדרך קיימת פעולה מגמתית וחזקה של הטעיית הורים. אני יכול לספר לך בזעיר אנפין בהרצליה, ראש העיר משה פדלון נותן תקציבים לרפורמים ולקונסרבטיבים בלי שההורים בבתי הספר יודעים מזה. זה בזעיר אנפין על מערכת שלמה. 
מינהל ציבורי לא תקין. אני לא רוצה לומר את המושג המרחיק לכת והפלילי, תפירת מכרזים, אבל הדבר הזה קיים. לדוגמה, כל מיני תבחינים כאלה ואחרים, ש'עדיפות תינתן לבתי מדרש פלורליסטיים' ועוד כל מיני מילים יפות ומגוונות, ליברלים וכו', כדי להכניס את הזרם הזה ולא זרמים אחרים. 

והנושא האחרון, שהוא גם לא חוקי, זה הדרת היהדות האורתודוקסית. לבוא ולומר שאני פורש את חסותי על כל מי שהוא לא דתי או חרדי וממילא הוא חייב להיות רפורמי זו טעות מעיקרה. אני רוצה לומר שהיהדות האורתודוקסית, גם היהודי החילוני שלא הולך לבית כנסת או הולך לבית כנסת רק ביום כיפור ובראש השנה, בית הכנסת שהוא הולך אליו או לחילופין בית הכנסת שהוא לא הולך אליו, זה בית הכנסת האורתודוקסי, רוח סבא שנשבה עוד מימים ימימה. עד כאן, תודה. 

<היו"ר יעקב מרגי:>
תודה. יזהר הס. 

<יזהר הס:>
עורך דין יזהר הס, מנכ"ל התנועה המסורתית. ראשית אני רוצה לברך אותך, אדוני יושב ראש הוועדה, על הדיון החשוב והמיוחד הזה, ואני אומר מיוחד, אדוני יושב ראש הוועדה, משום שלא בכל יום יש בכנסת דיון כזה שבו סביב שולחן אחד יושבים יהודים בעלי השקפות שונות ומנסים לנהל דיאלוג באופן - - - 

<היו"ר יעקב מרגי:>
כל יום זה קורה בוועדה הזו, אתה מוזמן לבוא לשבת איתי. 

<יזהר הס:>
אז קודם כל אני אשמח ש - - -

<היו"ר יעקב מרגי:>
תסבול יחד איתי כל יום, שלושה דיונים ביום. 

<יזהר הס:>
אז אתה עושה את זה גם בחן ובכישרון ובהרבה אמונה ואני חייב לומר שיש כמה מהיושבים כאן, שאלמלא היה מתקיים הדיון זה - - - 

<היו"ר יעקב מרגי:>
אתה יודע, כשאתה מחמיא לי מה אתה עושה לי? 

<מיכל בירן (המחנה הציוני):>
עכשיו הורדת אותו מקום ברשימה. 

<יזהר הס:>
חס וחלילה. לא, אבל גפני יצא, אז גם לא יהיה תחקיר עליך ב'יתד', יהיה בסדר. 

<היו"ר יעקב מרגי:>
אוקיי, בבקשה.

<יזהר הס:>
אני חושב שלדיון הזה יש ערך מוסף. יש ערך מוסף משום שהנה, פתאום יוצאים כל השדים מן היער. נדמה לי שלא סתם מכוני מחקר מצד עצמם יצאו בדוחות לאחרונה בעניין ההשתלטות הרפורמית, הקונסרבטיבית, על מערכת החינוך, משני טעמים. האחד, משום שאם אתה בודק את הרשימה של הארגונים, אתה רואה שיש שם אמנם גופים רפורמים וקונסרבטיבים, אבל רשימה רבה יותר, באמת רחבת יריעה, של גופים שונים בעלי השקפות יהודיות שונות שחושבים שהראייה הביקורתית ביחס לתרבות היהודית, ראוי לעסוק בה באהבה גדולה גם בתוך מערכת החינוך הממלכתית. ותחת העובדה שיהודים מהשקפות אחרות ישמחו שסוף סוף עוסקים ביהדות בתוך מערכת החינוך הממלכתית קמה צעקה גדולה שמבקשת להשתמש במה שבחלק מהמפלגות נחשב לקללה, רפורמים, כולם רפורמים, כאילו ראשית שהרפורמים היא קללה, וכמובן שלא היא. 
<היו"ר יעקב מרגי:>
רגע, אני אתן לך, זה על חשבוני. אני זוכר ימים, כשאני הייתי עוד על מדים ונכנסו פרייבטים לדיונות בחול לחלק לנו סופגניות, למחרת היה בעיתון שצריך לחסום את החב"דניקים מלהיכנס, הם עושים פעולות מיסיונריות. אתה יודע מה טוב באוזן שלי? שהיא שומעת הכול, את אלה ואת אלה, אבל אל תתייחס. 

<יזהר הס:>
אתה יודע מה? ראשית, אני מצדיע לך, בחלק מההערות שלך קודם, דיברתי פה עם חברתי שירה שיושבת לצדה, אמרתי לה, 'בחיי, מרגי היה יכול להיות ראש ממשלה', יש בו את אורך הרוח הזה - - - 

<היו"ר יעקב מרגי:>
תעשה לי טובה. אתה רוצה לדעת מה השם הפרטי של אשתי? עשה לי טובה, בבקשה. 

<יזהר הס:>
אני לא אגיד לך מה אשתי חושבת על ה. 

<היו"ר יעקב מרגי:>
הלאה, בבקשה. 

<יזהר הס:>
בעניין הגעה של חב"ד לדיונות בסיני או במקומות אחרים, פעם בסיני, היום במקומות אחרים, לחלק סופגניות, אני חושב שיש היגיון בזה שלא מחנות הצבא ולא בתי הספר יהיו פתוחים בפני מי שרוצה להגיע אליהם. 

<היו"ר יעקב מרגי:>
אני אוהב את החד צדדיות הפלורליסטית. 

<יזהר הס:>
אבל חכה, אם מנהלי בתי הספר עצמם ומשרד החינוך עצמו מרשה למנהלים לבחור מי ייכנס בשערי בית הספר הרי זו בדיוק החרות שגם אתה מכוון אליה. 

<יהודה גליק (הליכוד):>
הם לא בוחרים. 

<יזהר הס:>
מנהלי בתי הספר יבחרו אם לפנות לתנועה הקונסרבטיבית, או למכון שכטר, לתל"י, למדרשה באורנים, לתנועה הרפורמית או לארגון אחר, וינסו לעשות את זה באופן טבעי ופתוח. 

עכשיו הסיפור פה הוא באמת ניסיון למלחמות יהודים פנימיות, גם בתוך המגזר החרדי ובעיקר בתוך המגזר הדתי לאומי. המגמה שלחלק מאנשים היא לצנינים, שלמשרד החינוך בשנים האחרונות, בקדנציה הנוכחית ובקדנציה שקדמה לה, לפתוח את הסיפור הזה גם לגופים שאינם אורתודוקסים, לצנינים בעיני חלק מהיושבים סביב השולחן הזה. תיכף נשמע את חבר הכנסת יוגב, שוודאי יצדד בחותם ואספקלריא - - - 

<היו"ר יעקב מרגי:>
אתה יש לך רוח הקודש? אתה גם מהתנועה המסורתית וגם - - - 

<יזהר הס:>
ונדמה לי, חבר הכנסת מרגי - - -

<מרדכי יוגב (הבית היהודי):>
יזהר, אתה כרגע דיברת כדיקטטור ופסלת את דעותיהם של אחרים. 

<היו"ר יעקב מרגי:>
אתה רואה מה אתה עושה? 

<מרדכי יוגב (הבית היהודי):>
אז כל הפוסל במומו פוסל ולכן אתה פסול. 

<היו"ר יעקב מרגי:>
מוטי, תודה. 

<מיכל בירן (המחנה הציוני):>
במה הוא פסל? 

<היו"ר יעקב מרגי:>
תודה, יזהר, חבל. 

<יזהר הס:>
חן חן, תודה לאדוני. 

<היו"ר יעקב מרגי:>
תמר זנדברג, בבקשה. 

<תמר זנדברג (מרצ):>
תודה רבה, אדוני. קודם כל אני רוצה להודות ולברך את 'יתד נאמן' על התחקיר. 

<מרדכי יוגב (הבית היהודי):>
היושב ראש, אני מבקש שתוציא אותו. 

<היו"ר יעקב מרגי:>
לא. 

<מרדכי יוגב (הבית היהודי):>
תוציא את היזהר הזה כי כל הפוסל במומו פוסל. 

<היו"ר יעקב מרגי:>
שמעתי את עצתך, לא קיבלתי אותה בינתיים. בבקשה. 

<תמר זנדברג (מרצ):>
תודה. אני רוצה קודם כל לברך את עיתון 'יתד נאמן' ואותך על התחקיר, אני בעד עיתונות עם אג'נדה, אני חושבת שזכותכם לקרוא תחקיר לכל בדיקה שאתם עושים בתחום החינוך. אני כן רוצה לומר שחלק לדעתי מחלק מהמסקנות הוועדה הזו בעניין שהתחקירן דיבר על יחס משרד החינוך, פרסום, שקיפות במידע והיחס של דוברות משרד החינוך לעיתונים ועיתונאים באופן כללי באשר הם, יהיו הרבה עיתונאים שיצטרפו לזה ואני חושבת שזה משהו שהוועדה צריכה לתת דעתה. אני מציעה לך לחבור לעיתון 'הארץ', אני אומרת בשיא הרצינות, כתבת החינוך ירדן סקופ מתלוננת הרבה על היחס של משרד החינוך בקבלת מידע, שקיפות במכרזים וכו', ואני חושבת שבנושא הזה באמת כל הכבוד לכם ותמשיכו לבצע תחקירים בהמשך להשקפת עולמכם. 

עכשיו בוא נבדוק מה גילה התחקיר, כמו שהצגת פה וגם קראתי את התחקיר. תנועות, רפורמיות, קונסרבטיביות, חילוניות, פלורליסטיות, ליברליות, מילים שהפכו כאן למילות גנאי ותיכף אני אתייחס לזה, ניגשו למכרז, מכרז שהיה פתוח לכולם, היו טובים, זכו במכרזים, רחמנא ליצלן, מכרזים, שוב, שהיו פתוחים לכלל הציבור, עשו עבודה טובה והעבירו את התכנים שלהם, שאגב מפורטים כאן בצורה מאוד יפה וכמובן שקופה וכל אחד יכול ויכולה להתרשם, ובאיזה ערכים מדובר, שכאן יוצאים ומתקוממים נגדם. כן, חברות וחברים, הערכים שמשרד החינוך הוציא למכרז ושעברו לבוא כתכנים שייכנסו למערכת החינוך הממלכתית של כולנו הם שוויון, פלורליזם, אהבת אדם, יהדות פתוחה, ליברלית. המילים האלה עוד רגע הפכו כאן למילות גנאי. כן, חברות וחברים, אין סימטריה בין שוויון, אחווה ופלורליזם ובין שנאת נשים, הדרת נשים ושנאת להט"בים. אין שוויון בין הערכים האלה. 
<היו"ר יעקב מרגי:>
מה הקשר? 

<תמר זנדברג (מרצ):>
אלה חשוכים ואלה מתקדמים. כן, הדברים האלה צריכים שייאמרו. 

<היו"ר יעקב מרגי:>
התנ"ך הומניסטי בעינייך? 

<יהודה גליק (הליכוד):>
ואין הבדל בין החרדים של מרצ לבין החרדים של יהדות התורה. כולם חרדים באותה מידה. 

<תמר זנדברג (מרצ):>
מאה אחוז, בסדר גמור. 

<היו"ר יעקב מרגי:>
בבקשה, תמר, יש לך דקה, תסכמי. 

<תמר זנדברג (מרצ):>
אין בעיה. זה לגבי התוכן והחומר עצמו. מי טוען את הטענה זו? וכאן זה שיא, באמת אני אומרת, איזה שהיא אירוניה. יושבים כאן חברי כנסת ואנשים שמייצגים מגזר שמבקש להשתלט באמצעים כוחניים ובאמצעות לובי פוליטי צר ומצומצם על המערכת הממלכתית מבלי שהם בכלל לומדים בו והציבור שלהם לא לומד בו, אני לא מדברת עליך, ומבלי ש - - -

<היו"ר יעקב מרגי:>
גם לא עליי. היא לא מדברת עליי והיא לא מדברת עליו, כי כולנו בוגרי הממלכתי. 

<תמר זנדברג (מרצ):>
גם לא עליך, נכון. 

<היו"ר יעקב מרגי:>
פליטי הממלכתי. 

<תמר זנדברג (מרצ):>
ומבלי שבזרמים האלה מלמדים לימודי ליבה, את הבסיס שבבסיס, והם מבקשים להכתיב במונופול צר את התכנים בחינוך הממלכתי. 

אני רוצה לסיום להצטרף לדברים שאמר יזהר הס. אני חושבת שהדיון כאן הוא דיון מאוד מאוד חשוב. הדיון הזה הוא חשוב ואסור לברוח ממנו. יש כאן שתי אפשרויות, אחת זה ללכת ולהתכנס למה שהנשיא קרא נאום השבטים. אגב, אני כבר אומרת, זאת לא האופציה המועדפת עליי. להגיד, זרם זרם באמונתו יחיה, אתם אל תתערבו לנו, אנחנו לא נתערב לכם, חרדים לא ילמדו לימודי ליבה ואנחנו נראה איך הבוגרים של המערכת הזו יוכלו לעבוד וללמוד וכו', והאולי הזרמים הדמוקרטיים, הליברלים, הפלורליסטים, יקימו את הזרמים שלהם וכל אחד בנפרד. אבל האופציה השנייה, והיא האופציה הממלכתית, היא האופציה שעליה קמה מדינת ישראל, ואני לא רואה שום סיבה שהיא תשתנה, היא שהתכנים האלה, בטח ובטח בלימודי היהדות, יהיו פתוחים לכולם. 

<יהודה גליק (הליכוד):>
לא לכולם - - - 

<היו"ר יעקב מרגי:>
רגע, יהודה. תמר, תודה, סיימנו. 

<תמר זנדברג (מרצ):>
לא רק לאורתודוקסים, לכולם. 

<יהודה גליק (הליכוד):>
לא לכולם, רק לכם. 

<היו"ר יעקב מרגי:>
יהודה, תודה רבה. יהודה, פעם ראשונה. 

<תמר זנדברג (מרצ):>
לכולם. אתם עד היום השתלטתם על מערכת החינוך וזה נגמר. תודה. 

<היו"ר יעקב מרגי:>
תודה, תמר. אני קורא אותך לסדר. רבותיי, ברבע ל-11 זמן התגובות, התגובות של משרד החינוך, נפתח עליהם דיון, לכן אשתדל להכניס את כולם תוך כדי, נא להקפיד על הזמנים. ???
גלעד קריב. 

<קריאה:>
הרב. 

<גלעד קריב:>
חברים, בוקר טוב לכולם. תודה ליושב ראש הוועדה, גם לחבר הכנסת גליק על העלאת הנושא, אני אשתדל לא לחזור על דברים שנאמרו. הדיון שחבר הכנסת גליק ביקש לעורר הוא דיון חשוב, אלא שהנחת היסוד שלו צריכה להיות הפוכה כי המצב במערכת החינוך במשך עשרות שנים היה שגם בחינוך הממלכתי, שמשרת את המשפחות הלא אורתודוקסיות בישראל, החילוניות והמסורתיות, הייתה דומיננטיות יתר עד כדי מונופול בתחום הזהות היהודית לגורמים שמזוהים עם היהדות האורתודוקסית. למעשה כשבודקים את הנתונים לגופם רואים שלמרות המהלכים החשובים של משרד החינוך מאז פרסום דוח שנהר זה המצב גם היום. 

אני אתן רק שתי דוגמאות כמותיות. התקנה המרכזית שבאמצעותה משרד החינוך תומך בפעילות של ארגונים בתוך בתי ספר, תקנת המרכזים להעמקת הזהות היהודית, בתקנה הזו שמחלקת עשרות מיליוני שקלים בשנה, רק 3% מהתקציבים מגיעים לארגונים ששותפים לזירת ההתחדשות היהודית, הרוב המכריע של התקציבים לפעילות בתוך בתי ספר ממלכתיים מגיעים לארגונים שמזוהים חד חד ערכית עם היהדות האורתודוקסית. 
דוגמה שנייה, בבתי הספר הממלכתיים, לא הממלכתי דתי ולא החרדי, מופעלים מאות תקנים של בנות שירות לאומי, כולן בוגרות אולפנות של הציונות הדתית. אם כבר יש מציאות בבתי הספר הממלכתיים עדיין, למרות התכנית החדשה, למרות ספרי הלימוד, למרות המכרזים, היא שברוב המכריע של בתי הספר החילוניים והמסורתיים בישראל, המנהלים בעצם בוחרים בתכניות אורתודוקסיות מכיוון שהן ניתנות לבתי הספר כמעט בחינם, מכיוון שהגורמים האורתודוקסים הם אלה שמחוברים לעטיני המימון של משרד החינוך. אני מקווה שמשרד החינוך היום, בזכות המהלכים שעליהם אתה מדבר, מתחיל לתקן את המציאות. 

מי שמכיר את הפעילות של משרד החינוך יודע שהיא מבוססת בראש ובראשונה על הרעיון של להציע מניפת תכניות לכל בית ספר ובמניפה הזו ישנן תכניות רפורמיות וקונסרבטיביות וחילוניות ומסורתיות וגם תכניות עדיין של גופים אורתודוקסים. 

עכשיו לגבי התכנים הרפורמים. יכולתי להתנצח עם התחקיר של 'יתד נאמן' ברמה העובדתית. לדוגמה התנועה הרפורמית לצערי לא זכתה באף מכרז של משרד החינוך מעולם ולצערי לא קיבלה פטור ממכרז מעולם, אבל אני לא רוצה להתנצח עם 'יתד נאמן', להיפך, אני רוצה לומר לכם - - -

<יעקב אליאך:>
לא פטור ממכרז, דיברנו על - - - 

<גלעד קריב:>
לא פטור ממכרז ולא מכרז, אבל להיפך, אני רוצה לומר לכם, אתם צודקים, היהדות הרפורמית, ביחד עם עוד הרבה שחקנים שנמצאים כאן, אכן מתכוונת בשנים הקרובות להגביר את המאמצים שלה בחינוך הממלכתי של מדינת ישראל, את שמונה בתי הספר הממלכתיים שלנו אנחנו מתכוונים להפוך ל-20 בתי ספר, את 50 גני הילדים שלנו, שרובם ממלכתיים ועירוניים, נהפוך ל-100 גנים. לא נשרת בעוד חמש שנים רק 100 בתי ספר ממלכתיים, נשרת 1,000 בתי ספר ממלכתיים ובפעם הראשונה הזירה הפלורליסטית עומדת למול הכוחות המונופוליסטיים ומודיעה, חברים, מתחיל מאבק על דמותו של החינוך הממלכתי ובמאבק הזה אנחנו בהחלט מתכוונים, בגישה פלורליסטית - - - 

<היו"ר יעקב מרגי:>
אני חושב שאנחנו בעיצומו, לא בהתחלתו. 

<גלעד קריב:>
בעיצומו ובמאבק הזה אנחנו מתכוונים להפוך את המציאות שבה זרם אחד רואה את עצמו כבעל מונופול על היהדות. 

<היו"ר יעקב מרגי:>
פעם שלישית, תודה. 

<גלעד קריב:>
משפט אחרון, אדוני היושב ראש. מכיוון ש'יתד נאמן' פתחו מחלקת תחקירים, וצריך לברך אותם על כך, אני רוצה להציע שהתחקיר הבא של 'יתד נאמן' יהיה על אפליית הבנות הספרדיות בסקטורים האשכנזיים. 

<יהודה גליק (הליכוד):>
זה לא רלוונטי. 

<גלעד קריב:>
מאוד רלוונטי. 

<היו"ר יעקב מרגי:>
סליחה, תודה. מיכאל, בבקשה. סליחה, תמיד חברי כנסת - - - בבקשה, מיכל בירן ולאחר מכן אתה. 

<מיכל בירן (המחנה הציוני):>
המסגרת שדרכה אני חושבת על כל העניין היא זה שכן, כולנו משפחה. גם אם זה נעים וגם אם זה לא נעים וגם אם חלק זה אנחנו פה הדודה מהצד שלא סובלים אותו, תקועים אחד עם השני, משפחה. גם אם זה לא נעים לכם, יהיו לכם ילדים שייצאו בשאלה, וגם אם זה לא נעים לחלקנו, יהיו לנו ילדים - - - 

<היו"ר יעקב מרגי:>
את יודעת שאני לא מרגיש תקוע עם אף אחד. 

<מיכל בירן (המחנה הציוני):>
אתה לא נתת לי להפריע לך, אל תפריע לי. 
<היו"ר יעקב מרגי:>
לי מותר. 

<מיכל בירן (המחנה הציוני):>
גם אם המחשבה לא נעימה לכם, יהיו לכם ילדים שייצאו בשאלה או יבחרו בגוון אחר של יהדות, וגם אם זה לא נעים לחלקנו החילוניים פה, יהיו לנו ילדים - - - 

<מיכאל מלכיאלי (ש"ס):>
מה זה פה - - - 

<מיכל בירן (המחנה הציוני):>
עכשיו אני מדברת. 
<מיכאל מלכיאלי (ש"ס):>
לא, מה זה? 
<מיכל בירן (המחנה הציוני):>
לא, זה תיאור מציאות. וגם ראיתי בקיבוצים הכי חילוניים שהילדים שלהם, וחלקם, חזרו בשאלה ונמצאים במסגרות הרבה יותר אורתודוקסיות - - -

<מיכאל מלכיאלי (ש"ס):>
חזרו בתשובה, לא בשאלה. 

<מיכל בירן (המחנה הציוני):>
אמרתי את שני הצדדים. אני חושבת שאתה יודע - - - 

<היו"ר יעקב מרגי:>
בסדר, ברוכה הבאה. 

<מיכל בירן (המחנה הציוני):>
חברים, אי אפשר לדבר, מרגי. אתה מפריע לי, חבר הכנסת מלכיאלי. זאת המציאות, זאת משפחה אחת, זה ציר אחד ואנשים נעים על הציר הזה ומוצאים את המקום שנעים להם להיות בו. אני רואה בזה אדם באמונתו יחידה. שאלת מה זה קצה נפשם? קצה נפשם. 

<היו"ר יעקב מרגי:>
לא שאלתי. 

<מיכל בירן (המחנה הציוני):>
כשאני רואה את העוזר שלי, שלוחם במגלן, שהזמין לחתונה שלו לוחמים מהצוות שלו שאני לא צריכה להגיד לכם איזה דברים הם עשו ביחד, שכשהם הבינו שמחתן אותו רב רפורמי הם עזבו באמצע החתונה, זה מנתק את הקשר החברי והבסיסי בתוך החברה הישראלית. לא צריך להסכים על הכול, מי שלא רוצה להתחתן רפורמי שלא יתחתן רפורמי, אף אחד לא כפה פה על אף אחד אחר להחזיק בעמדות שהוא לא רוצה. 

דבר אחד אני מבקשת ממך, חבר הכנסת מלכיאלי, תבין שזו חברה אחת. אמרת שאתה לא מפחד מתחרות, וואלה, אז יאללה, תן לאנשים להתחתן איך שהם ירצו ובואו נראה איך המספרים יתיישבו. כשאתם דוחקים אותנו תראה מה אתה עושה. 'אתה עושה', סליחה, זה לא אתה, אבל העמדה שאתה מחזיק בה. אחותי התחתנה עם רב רפורמי ובמדינת ישראל לא מכירים בנישואים שלה, אח שלי התחתן בעיריית ניו יורק בעירייה, מכירים בנישואים שלו. לא עדיף שאנשים יתחתנו פה, עם רב, עם המשפחה שלהם, בחיק המסורת היהודית, בעיניי זה הפסד גדול. 

משפט לסיכום. אני חושבת שאני מברכת על התכנית הזאת. אגב, חבל שהמצב הוא ש-85% מהמכרזים ממילא זכו בהם אורתודוקסים, תנו את האפשרות הזאת, אף אחד לא מכריח אף אחד, אתה לא מפחד מהתחרות? בוא נראה אותך מתמודד איתה. אני יודעת שמהציבור שאני מכירה הדבר הזה יאפשר במקום את תחושת ה'קצה נפשם', יאפשר חיבור, יאפשר למצוא לכל אחד מקום בתוך היהדות שבו הוא מרגיש נוח ונעים לו להיות בו. 

<היו"ר יעקב מרגי:>
מיכאל זלבה, בבקשה. 
<מיכאל זלבה:>
אני מיכאל זלבה ממכון אספקלריא. אני בוגר של החינוך הממלכתי, קיבוץ ניצנים בדרום ומנעו ממני את היהדות עד גיל 22, עד שחזרתי בתשובה וחבל לי על זה, פספסתי הרבה שנים טובות ואני רוצה להקריא לכם את התשובה של משרד החינוך למכתב ששלחתי. 

<היו"ר יעקב מרגי:>
אף פעם לא מאוחר. 

<מיכאל זלבה:>
למכתב ששלחתי אליהם. שאלתי אותם 'יש לכם תכנים רפורמיים במשרד החינוך? יש אצלכם רפורמים?' מה הם עונים לי? 'בהמשך לפנייתך', דרך הרב מקלב, 'אודות תכניות הלימודים רפורמיות במערכת החינוך הממלכתית, מבדיקה שערכנו במשרד החינוך לא קיימים תכנים רפורמיים במערכת החינוך כלל וכלל'. 

<היו"ר יעקב מרגי:>
זו התשובה שקיבלתי גם אני.

<מיכאל זלבה:>
משרד החינוך, דרך חבר הכנסת מקלב. מה מסתירים פה? למה רוצים להסתיר מהורים חילוניים ומסורתיים מה מלמדים את הילדים שלהם? איפה הפלורליזם וחופש המידע? אני חייב להגיד לציבור שכל כך רוצה לדבוק ביהדות - - -

<היו"ר יעקב מרגי:>
מיכאל, יש לך דוגמאות לתכנים רפורמיים? 

<מיכאל זלבה:>
הנה יש לי מכתב, אני מחזיק אותו. 

<גלעד קריב:>
שמנו אותם באוגדן, אדוני היושב ראש. 

<היו"ר יעקב מרגי:>
סליחה, אני שאלתי אותך? אני פניתי אליו, למה אתם - - -
<גלעד קריב:>
צודק. 

<מיכאל זלבה:>
יש פה צימאון אמיתי ל - - -

<היו"ר יעקב מרגי:>
מגיל מסוים, היו עושים לכם אבחון, נותנים לכם כמה אותיות לועזיות, שיש בהן גם את האות A ואת האות D ואת האות H. קצת סבלנות. 

<מיכאל זלבה:>
יש כאן באמת צימאון אמיתי ליהדות בעם ישראל, בזכות הקדושה של הארץ, אבל יש פה כוחות מחוץ למדינה, הקרן החדשה, קרנות רפורמיות שמנתבות את הצימאון ליהדות למקומות שזה רק ציור של יהדות, אבל יהדות בלי מצוות, כמו שמלמדים בתור תרבות. יהדות בלי יראת שמים, בלי קדושה, ותפילין ותפילה בתור משהו חיצוני זה לא יהדות - - - 

<תמר זנדברג (מרצ):>
מי קבע את זה? 

<היו"ר יעקב מרגי:>
סליחה, תמר. 

<תמר זנדברג (מרצ):>
מי קבע את זה? באמת - - - 

<היו"ר יעקב מרגי:>
תמר, לא, אין, זה לא דיון רגיל. אמרתי מתחילת הדיון, את איחרת. 

<תמר זנדברג (מרצ):>
אין בעיה, אני שואלת אותו שאלת הבהרה.

<היו"ר יעקב מרגי:>
לא, יש לי בעיה כשאת לא מגיעה מתחילת הדיון לשמוע את סדרי הדיון שלי ואחר כך אנחנו - - - 

<מיכל בירן (המחנה הציוני):>
בסדר, אבל הוא אומר לנו שאנחנו לא יהודים, איך אפשר לשתוק על זה? 

<היו"ר יעקב מרגי:>
אל תפריעי. הוא לא אמר, זו דעתו. אמרת דברים שהוא לא הסכים איתך והוא לא צדק. 

<תמר זנדברג (מרצ):>
אני שואלת מי קובע את זה, אני שואלת אם הוא קובע את זה או שהקדוש ברוך הוא קבע את זה, או מי קבע את זה? 

<היו"ר יעקב מרגי:>
מאחר שאנחנו לא במכון מחקר ולא בבית משפט הוא לא חייב לענות לך. 

<מיכאל זלבה:>
לא, לא יודע איך הכניסו כאילו אמרתי שמישהו פה לא יהודי. אמרתי שזה לא יהדות והלא יהדות הזאת זה כמו שקורה בארצות הברית, זה הגשר לנצרות. זה נצרות בלי אותו האיש. 
<מיכל בירן (המחנה הציוני):>
וואי וואי וואי. 

<תמר זנדברג (מרצ):>
זכותך לדעה החשוכה הזאת, אבל היא לא רלוונטית. 

<היו"ר יעקב מרגי:>
תמר, אמרנו מתחילת הדיון שזו דעה חשוכה, נכון? בסדר. כל מה שלא כמוך הוא חשוך. 

<תמר זנדברג (מרצ):>
לא, כל מה שחשוך הוא חשוך. 

<מיכאל מלכיאלי (ש"ס):>
הדעה החשוכה שלך לא - - - מהדעה הנאורה שלו. 

<מיכל בירן (המחנה הציוני):>
כשהוא אומר לנו שאנחנו לא יהודים ושלמעשה אנחנו - - - 

<היו"ר יעקב מרגי:>
מיכל. 

<מיכאל זלבה:>
לא אמרתי לא יהודים - - -

<תמר זנדברג (מרצ):>
הוא לא אמר שלא יהודים, הוא אמר שזו לא יהדות. 

<היו"ר יעקב מרגי:>
תמר. 

<תמר זנדברג (מרצ):>
הוא ולא אתה קובעים - - - עם כל הכבוד. 

<היו"ר יעקב מרגי:>
תמר, את שמה לב להתנהגות שלך ומחר תבואי 'עוד פעם הוצאת אותי'. 

<תמר זנדברג (מרצ):>
אז אל תוציא אותי. 

<היו"ר יעקב מרגי:>
אז אל תפריעי לי. 

<מיכאל זלבה:>
זה מתוך מכון הרטמן, מתוך הספר על תורה שבעל פה, תיאור של אותו האיש, מה זה עושה שם? ובציור על יום כיפור - - -

<היו"ר יעקב מרגי:>
מה זה אותו האיש? 

<מיכאל זלבה:>
אותו האיש זה אותו האיש. 

<קריאה:>
ישו. 

<מיכאל זלבה:>
ולמשל על יום כיפור, מכון הרטמן שלך, רמברנדט, 'הבן האובד'. 'הבן האובד' זה לא סתם ציור, זה יהדות חוזרת לנצרות. מה זה עושה במשרד החינוך ב - - - 

<מיכאל מלכיאלי (ש"ס):>
וזה משרד החינוך הקודם. 

<תמר זנדברג (מרצ):>
מלמד על רמברנדט. אוי ואבוי, תציל אותנו מרמברנדט. 

<היו"ר יעקב מרגי:>
תמר, פעם שנייה. 

<תמר זנדברג (מרצ):>
בחייך, זה - - - 

<היו"ר יעקב מרגי:>
אני קיבלתי על עצמי אתמול, ידעתי שתבואי לדיון, אני הפעם לא אוציא אותך, אבל כנראה שאת לא תמנעי ממני את החוויה הזאת. 

<אלעזר שטרן (יש עתיד):>
אתה רק מגנה או גם נותן צל"שים למי שמצליח לשתוק? 

<מיכל בירן (המחנה הציוני):>
זה לא עובד ככה, בכנסת לא מקבלים על זה צל"שים. 

<היו"ר יעקב מרגי:>
מוטי יוגב, אתה רוצה אחרי קסניה? 

<מרדכי יוגב (הבית היהודי):>
אחרי קסניה, בסדר.

<קסניה סבטלובה (המחנה הציוני):>
תודה לך, כבוד היושב ראש, על הדיון החשוב הזה. אנחנו באמת פעם אחרי פעם נפגשים ואנחנו דנים באותם הדברים, על חוסר הסובלנות, על חוסר קבלת האחר, על כך שזרם אחד כופה על כל השאר את מה שהוא רוצה. 

<יהודה גליק (הליכוד):>
למה את - - -

<היו"ר יעקב מרגי:>
יהודה. 

<יהודה גליק (הליכוד):>
ולמה - - -

<קסניה סבטלובה (המחנה הציוני):>
אני חייבת לומר לך, יהודה היקר והמתוק, שזה בלתי אפשרי שלמשל החילוניים עכשיו יבואו לבני ברק או יבואו לקרית ספר או לכל מקום אחר ושם יעשו מרכז לחילון. שומו שמים, חס וחלילה, מה יהיה איתם? ירצחו אותם, הם לא יהיו, יתלו אותם כמו את הבובות האלה שתלו. 

<מיכאל מלכיאלי (ש"ס):>
בבני ברק לא רוצחים. לא, לא. 

<קסניה סבטלובה (המחנה הציוני):>
כן, כן, כן. 

<היו"ר יעקב מרגי:>
מלכיאלי, תן לה, אנחנו הורגלנו לשמוע דברים, גם לא נכונים וגם קשים. 

<קסניה סבטלובה (המחנה הציוני):>
יסקלו אותם באבנים. 

<מיכאל מלכיאלי (ש"ס):>
בבני ברק תולים אנשים? 

<קסניה סבטלובה (המחנה הציוני):>
כן, יפגעו, כמו עם הבובה הזאת בשכונת גאולה, של החייל. 

<היו"ר יעקב מרגי:>
קסניה, יש לך דקה איכותית, אל תבזבזי אותה. 

<קסניה סבטלובה (המחנה הציוני):>
בדקה איכותית אני חייבת להגיד לכם, אנחנו חיים במדינה דמוקרטית ופה חייבים לקבל את הדמוקרטיה הזאת, גם במערכת החינוך. אנחנו צריכים שיהיו שם תכנים רפורמיים, קונסרבטיביים, שיהיו שם תמונות של נשים בהתחלה, אנחנו מסתכלים על ספרי לימוד, מכיתה ה', מכיתה ו', מביאים אותם ללשכה שלי, אין שם אף תמונה של אישה, אין שם אף שם של אישה אפילו. זה בושה למדינת ישראל. 
<היו"ר יעקב מרגי:>
תודה. מוטי יוגב, בבקשה. 

<קסניה סבטלובה (המחנה הציוני):>
תתביישו לכם. 

<מרדכי יוגב (הבית היהודי):>
ברשות היושב ראש, ברשות חבריי חברי הכנסת וברשות כל האורחים המכובדים פה, כל אחד לפי כבודו ומעלתו, אדוני היושב ראש, וגם דעתו. שלא כפי חלק מהארגונים פה, שקוראים לאחר חשוך, אני לא קורא פה לאף אחד חשוך, אני מכבד את דעתו של כל אחד ואחד וכל הפוסל במומו פוסל, חבריי מהאגף ההוא. 

שבנו לארצנו, בנינו פה מדינה יהודית ודמוקרטית לתפארת, שבנו לארצנו כדי לחבר את כולנו, קודם כל לעצמנו כעם, זה הדבר הראשון, לאחדות ישראל, וגם לחבר את עצמנו לשורשינו, לזהותנו היהודית. זהותנו היהודית, ראוי שלימודי היהדות בחסות משרד החינוך יהיו כאלה שמחוברים ומחברים לשורשינו ולא לימודי יהדות, במרכאות, שמועברים על ידי גורמים או חומרי לימוד שמנתקים אותנו משורשינו. אני לא פוסל אף אחד, אני מעריך כל יהודי באשר דעתו, עומק שורשיו, עומק מחויבותו או אי רצונו להיות מחויב לתורה ולמצוות ויש מקום לזרמים שונים, אבל יהדות זה לא פולקלור, יהדות זה מקצוע עם שורשים, כמו עץ שיש לו שורשים, וזה מה ששומר אותנו כעם כבר למעלה מ-3,500 שנה. בזכות היהדות על שורשיה נשמרנו כעם ובזכות היהדות על שורשיה נישמר כעם. 

ראוי שבחסות משרד החינוך הישראלי במדינת ישראל מקצוע היהדות יהיה מקצוע שמחובר לשורשים ומועבר על ידי גורמים שמחברים לשורשים ולא מנתקים מהשורשים. את העומק, את הרוחב, יקבע כל זרם כפי שהוא ירצה, אבל את החיבור לשורשים, זו מחויבות שראוי שהיה תהיה נור ואור לדרכנו. 

<היו"ר יעקב מרגי:>
תודה. נאמני תורה ועבודה. בבקשה. 

<יוני שוורץ:>
שלום, תודה, אדוני היושב ראש. 

<אלעזר שטרן (יש עתיד):>
עד שהוא ימצא, רציתי להגיד לך, אדוני היושב ראש, שאני טעיתי קודם כשאמרתי שמשרד החינוך רק מתקצב פעילות אחרת, ראיתי שגם משרד החקלאות גם מתקצב פעילות יהודית. 

<היו"ר יעקב מרגי:>
תיארתי לעצמי שהטעות שלך היא יהודה ועוד לקרא. 

<אלעזר שטרן (יש עתיד):>
לא, אתה מבין את זה? אתה יושב ראש ועדת חינוך. כשסופרים כמה מכון הרטמן מקבל - - - 

<היו"ר יעקב מרגי:>
לא, אבל עכשיו נאמני תורה ועבודה. 

<אלעזר שטרן (יש עתיד):>
לא, אני ראיתי שלקח לו זמן. אני רק רציתי לומר שבאמת בוא נהיה ישרים עם עצמנו. 

<היו"ר יעקב מרגי:>
בבקשה, תציג את עצמך. 

<יוני שוורץ:>
יוני שוורץ מנאמני תורה ועבודה. 

<אלעזר שטרן (יש עתיד):>
תחקיר ב'יתד נאמן', תרשום לך, משרד החקלאות, תקציב - - - יהודית. 

<היו"ר יעקב מרגי:>
אלעזר, תדעו לכם, קריאות ביניים מורידות מהדוברים שנרשמו וצר לי על אלה שלא ידברו, כי ברבע, כמו שאמרתי, אני מקווה שהשעון הזה מדויק - - - 

<יוני שוורץ:>
תודה ליושב ראש ולחברי הכנסת. התנועה שאני מייצג אותה כאן, נאמני תורה ועבודה, היא תנועה דתית ואנו מאמינים כי כל מוסד צריך לחנך את תלמידיו בדרכו, אך ראוי כי יחשוף את תלמידיו לדעות שונות, נוספות, אשר יעשירו את הסתכלותו ויעמיקו את זהותו. הדבר אמור הן בבתי ספר ממלכתיים, דתיים והן במוסדות הדתיים. לצערנו הכינוי רפורמים הפך להיות כינוי גנאי לכל עמדה השונה מקו מסוים וצר. אבוי לנו אם אנשי קו זה יהיו היהדות היחידה שתיכנס לבתי ספר בישראל. מי שפוסל כניסת כל עמדה השונה משלו לבתי ספר ממלכתיים, סופו שיביא לביטול כל לימוד של ערכים יהודיים. 

<היו"ר יעקב מרגי:>
תודה. אני מקצר. אמרתי שמיד משרד החינוך ידברו, אבל מאחר שמכון הרטמן הוזכר והייתה פנייה אישית אליו אני אתן לך בקצרה ממש להתייחס ואני מתנצל בפני אלה שנרשמו ולא הספקנו, כי אני רוצה לשמוע את משרד החינוך. 
<אריאל פיקאר:>
שלום, אני אריאל פיקאר, תכנית בארי, מכון שלום הרטמן. אדוני היושב ראש, אני חושב שהוויכוח העמוק פה הוא על המושג פלורליזם. כפי שאמר חבר הכנסת גליק, חברי וידידי מנוער, אנחנו פלורליסטים, פלורליזם אומר שהתפיסות היהודיות השונות שקיימות במרחב היהודי הן חלק מהתרבות שלנו ולכן אנחנו מביאים, תקרא את הספרים שאנחנו כותבים, את הדעות השונות, בעיקר אגב את הדעות המסורתיות, הרבניות, הן עיקר החומר שמלמדים בתרבות יהודית ישראלית בכל בית ספר בישראל. זה עיקר החומרים, המשנה והתלמוד והרמב"ם והרמב"ן. אלה החומרים העיקריים. נכון, יש עוד חומרים נוספים, מהתרבות הישראלית, התרבות המתחדשת, אבל זו תפיסת פלורליסטית. 

מה ההבדל בין פלורליזם לתפיסה אחרת, מוניזם? אנחנו מביאים רבנים אורתודוקסים, אני בעצמי רב אורתודוקסי, לחנך וללמד את המורים שלנו. אורתודוקסים, רפורמים, חילוניים, דתיים, גברים, נשים, אבל המוניסט, זה שאיננו פלורליסט, לעולם לא יזמין אותי לדבר בחוגים שלו, לעולם לא יזמינו אותי או אחרים כמוני ללמד בארגונים שהם אינם פלורליסטים. אז מה אתם מצפים שבית ספר ממלכתי יעשה? מה הוא יעדיף? האם הוא יעדיף מישהו שמביא לו יהדות מסוימת, מכובדת ככל שתהיה, ויגיד לו 'רק זו היהדות ואין בלתה'? או מישהו שאומר לו 'יש הרבה סוגים של יהדות', יש היהדות האורתודוקסית ויש מסורתיות ויש רפורמה וקונסרבטיביות ויש חילוניות, איזה העדפה תהיה לו? בוודאי שהוא יעדיף את הפלורליזם. על זה הוויכוח שלנו. 
<היו"ר יעקב מרגי:>
תודה. חשבתי שאתה הולך להתייחס, למה דווקא להביא את הדוגמה של אותו אירוע מקראי מרמברנדט, אבל לא משנה, עכשיו - - -

<גלעד קריב:>
אבל, אדוני, שאלה. 

<היו"ר יעקב מרגי:>
רגע, סליחה, לא. משרד החינוך. אני מבקש להתייחס לסוגיות, אל"ף, שהמכרזים שלכם מוטים אך ורק לבתי מדרש פלורליסטיים ומאחר שזה כמעט - - - 

<קריאה:>
אמן, הלוואי. 

<היו"ר יעקב מרגי:>
גברתי, את ליד הבחור שאני לא יודע את שמו, עם האדום, זה מגחך אותך, עם החיוכים והצחוקים. זה מראה כמה אתם נאורים ופלורליסטים. 

<גלעד קריב:>
אבל, אדוני, לא צוחקים על מה שאתה אמרת. 

<היו"ר יעקב מרגי:>
לא, לא משנה. 

<גלעד קריב:>
אנחנו מוחים על המציאות - - - 

<היו"ר יעקב מרגי:>
לא משנה. 

<מיכאל מלכיאלי (ש"ס):>
מציאות שמה? שמלמדים את הילדים שלי את השטויות האלה? 

<היו"ר יעקב מרגי:>
לא משנה, אני מכבד. סליחה, מלכיאלי, אתה מפריע לי. עם כל הכבוד אני יושב פה שעה ו-45 דקות, שומע דברים, תאמין לי שמבחינתי הופכים לי את בני מעיי, ואני מכבד, לא צחקתי על שום איוולת שנאמרה ונאמרו פה הרבה דברי כסילות ואיוולת ולא צחקתי ולא חייכתי ולא בזתי.

<קריאה:>
מה אתה עושה עכשיו? 

<מיכאל מלכיאלי (ש"ס):>
זו חוצפה, השאלה הזאת .

<היו"ר יעקב מרגי:>
מי זו שאלה? אני מוציא אותך, צאי החוצה, בבקשה. עניתי לך, מה אני עושה עכשיו. בבקשה, משרד החינוך. תתייחס, מה שרציתי לומר, האם המכרזים באמת מוטים לכיוון מסוים. לטענות שנאמרו כאן, לגבי הטיה מכוונת של הכנסת תכנים רפורמיים, כפי שהכותרת של המסמך מדברת. 

<משה וינשטוק:>
אני אפתח בתרבות יהודית ישראלית. 

<היו"ר יעקב מרגי:>
תציג את עצמך קודם. 

<משה וינשטוק:>
סליחה, שמי משה וינשטוק, יושב ראש המזכירות הפדגוגית. 

<היו"ר יעקב מרגי:>
כמה שנים אתה בתפקיד? 

<משה וינשטוק:>
שנה עוד מעט, אני חתמתי על תכנית הלימודים, אני עומד מאחוריה. יום אחד כשאגיע לשמים, לא הרבה זכויות יש לי, אבל אני חושב שזו - - - 

<היו"ר יעקב מרגי:>
אנחנו לא מדברים פה על השמים, כי יש כאלה לא מאמינים שיש שם משהו. 

<מיכל בירן (המחנה הציוני):>
אבל זה לא מטריד אותנו שמישהו חושב - - - זה ההבדל. 

<היו"ר יעקב מרגי:>
תודה, משה וינשטוק, בבקשה. 

<משה וינשטוק:>
אני רוצה להגיד לגבי תרבות יהודית ישראלית. תרבות יהודית ישראלית היא לא תכנית רפורמית ולא תכנית אורתודוקסית. כל החומרים, חבר הכנסת גליק, עד היום, שנכתבו, עדיין לא נכתבו חומרים, הם חומרים יהודיים פשוטים, של תכנים כמו התנ"ך, כמו תורה שבעל פה. יש עדיין רק את התכנים הבסיסיים, עדיין לא נכתבו ספרי הלימוד. זה נכון שניגשו הרבה גופים לספרי הלימוד, מכל הזרמים, וחלקם כותבים, גם מכל הזרמים, לכן חומרי הלמידה הם יהיו מכל הזרמים. בעצם יהיו חומרים ובית ספר יוכל לבחור. אגב, כמו הפעילויות החווייתיות. פעילויות חווייתיות ניתנות על ידי גופים רבים. אגב, למשרד החינוך יש מאגר תכניות של 1,600, 1,800 גופים שמורשים לעשות את זה ובית הספר בוחר. 
מה שכן התכנית הזאת עושה, זו תכנית שבעיניי מחברת בין הילד, ואני אקריא את הנושאים, לאגודת חז"ל, לפרקי אבות, פעם ראשונה שילד במדינת ישראל יפתח ויידע מה זה סידור התפילה. זה לא היה אף פעם וזה לא יהיה אף פעם אם התכנית הזאת לא תצליח. זה נכון שמורים מעבירים את זה, זה לא גופים חיצוניים שמעבירים את זה, מי שמעביר את זה אלה המורים, המורים של התלמידים מעבירים את התכנית הזאת והתכנית הזאת עוסקת כל שנה בערכים כמו תפילה, כמו ארץ ישראל, כמו בן אדם לחברו, כמו אחריות חברתית. הילדים יכירו מה זה ט"ו בשבט, מה זה שמיני עצרת, מה זה יום הכיפורים ומה זה סוכות, וכל הילדים במדינת ישראל יכירו את זה בממלכתי, כי זה הסיפור שלהם בדיוק כמו הסיפור שלנו. אנחנו לא פה מחלקים למי כן ולמי לא, וכל מי שיקבע איתי פגישה אני מוכן לשבת איתו על כל התכנים והוא יראה את התכנים. 

 אלא מה? שעדיין אין חומרי לימוד וחומרי הלימוד שמוצגים אלה חומרי לימוד של תכניות שעברו, חלקם יותר טובים, חלקם פחות טובים, ייכתבו חומרי הלימוד ואז נוכל ללכת לפה. 

<היו"ר יעקב מרגי:>
הערכת זמן? 

<משה וינשטוק:>
מילה אחת. 

<היו"ר יעקב מרגי:>
תקשיב, בוועדות אחרות אפשר למכור סחורה לא עוברת לסוחר, פה אני מבקש לדעת, כשאתה אומר ייכתבו, תאמר לפרוטוקול צפי. 

<משה וינשטוק:>
אנחנו שואפים שבאוגוסט כבר יהיו ספרים לתשע"ח. זו השאיפה, אנחנו מקווים שהגופים יעמדו בזה. 

<היו"ר יעקב מרגי:>
כמה זמן אתם עובדים על זה? 

<משה וינשטוק:>
אנחנו לא עובדים, אנחנו הוצאנו קול קורא וכל גוף שרוצה - - -

<היו"ר יעקב מרגי:>
אז בוא אני אגלה לך, אתם עובדים על זה. המשרד, ברגע שהוצאת קול קורא אתם עובדים על זה. אז לא תתקן אותי, כמה זמן אתם עובדים כמשרד על זה? 

<משה וינשטוק:>
שמונה חודשים. אני רוצה להגיד שאני מאוד מגבה את האנשים שלי, הם עושים עבודה מצוינת. אני רוצה להגיד לגבי החוויות. אנחנו מחלקים חוויות, בחוויות יש גופים מכל הסוגים, יש אורתודוקסים, יש לא אורתודוקסים, יש חילוניים, אני לא נכנס אפילו לדיון, כל גוף מגיש מה הוא רוצה לעשות. למשל אפיית מצות עכשיו, 169 בתי ספר מתחילים עם אפיית מצות השבוע הזה, הם קיבלו אישור לזה. במקרה הזה כולם אורתודוקסים, במקרים אחרים חילוניים ואחרים ובאופן מאוד מאוד ברור ובהיר על פי קול קורא. 

אני רוצה להגיד לגבי המכרזים. אני לא יכול להשיב לגבי מכרזי משרד החינוך, אני יכול להגיד שאצלנו יש גופים מכל הסוגים וכולם - - - 

<היו"ר יעקב מרגי:>
מר וינשטוק, אני שואל אותך שאלה. קראתי באחד ה - - - יכול להיות שתכחישו את זה, אין לי אלא להישען על מה שקיבלתי, על חומר שקיבלתי, שראש המפמ"ר, לצורך העניין, יובל סרי, אני חושב שזה מיוחס אליך, שאומר לך שבסוגיה הזו של יהודי ישראלי, איך שאתם קוראים לזה, ישראליות חדשה, לא יודע מה, 'אנחנו לא נישען על התנ"ך, אלא על ערכים הומניסטיים'. 

<משה וינשטוק:>
יובל סרי פה. 

<יובל סרי:>
אני אגיב, אין בעיה. נעים מאוד, אני יובל סרי, אני המפמ"ר של תרבות יהודית ישראלית, המקצוע החדש מתחילת יולי. אני אתייחס לציטוט ואני אגיד עוד כמה דברים. קודם כל אני מגיע מבית ספר, מתיכון בירושלים, מורה לפיזיקה, מחשבת ישראל ותנ"ך. לא יודע, הציטוט הזה לא מיוחס לי, אני לא אמרתי דבר כזה, אני לא יכול להוביל מקצוע כשאני לא מזדהה עם הטקסטים והתכנים. 
אני רוצה לומר משהו ברמה הפדגוגית. אני כמורה, וזה מה שמוביל אותי - - - 

<היו"ר יעקב מרגי:>
אבל מה שמיוחס לך - - - 

<יובל סרי:>
מה שמיוחס לי, אמרתי, את הציטוט הזה לא אני אמרתי, אני לא יודע מאיפה הוא נלקח, אם התנ"ך הוא לא זה - - -

בכל אופן, מה שרציתי לומר, התפקיד שלנו בראש ובראשונה כמורים, בכל המקצועות, ובוודאי בתחום כל כך משמעותי כזה הוא שכל אחד ירגיש שייך. מערכת החינוך הממלכתית, כמו שנאמר פה הרבה פעמים, מורכבת מאנשים מכל המגוון. אני כמורה מעולם, ואני מדגיש מעולם, וגם אמרתי למורים שלי, לא שאלתי את התלמיד האם הוא אורתודוקסי, האם הוא רפורמי, זה עניין שלו, אני לא מתערב בחינוך של ההורים שלו. עם כל הכבוד, להורים שלו יש את המקום ואני מכבד את המקום הזה. התפקיד שלי והתפקיד שלנו הוא לתווך את התרבות היהודית ישראלית לתלמידים ולהציג להם את כל האפשרויות. אם תלמיד אחד, ואני אומר את זה תמיד למורים, ירגיש שהדירו אותו כי יש לו תפיסת עולם שהיא לא יודע מה, אורתודוקסית או מסורתית או משהו כזה, המורה הדיר אותו המורה עשה טעות וכשההורה יתלונן על זה ההורה צודק. 

אנחנו לא עסוקים בלקדם זרם דתי כזה או אחר. אני גאה במערכת החינוך הממלכתית, שיש לנו מורים מכל הזרמים, יש לנו מורים חובשי כיפה, יש לנו - - - 

<היו"ר יעקב מרגי:>
יובל, סליחה, ומי יענה על זה, או משה או אתה, אני מחזיק כתבה ביד שלי, כעת מתברר כי גם המפקח שמונה למקצוע מביא עמו רוח דומה, הוא רוצה יהדות פלורליסטית, רחוקה אף מזו שמרבית החילוניים מאמינים בה, הוא גם לא רוצה לראות רבנים חובשי כיפה בצוותי ההוראה שילמדו את המקצוע החדש מחשש להשפעה אורתודוקסית. 

<יובל סרי:>
אני לא יודע - - - 

<אלעזר שטרן (יש עתיד):>
תגיד, אתה מקריא פה עמדה של איזה - - - 

<מיכאל מלכיאלי (ש"ס):>
לא, הוא שואל אותו אם הוא אמר או לא אמר. 

<מיכל בירן (המחנה הציוני):>
אז הוא שאל אותו, הוא אמר לו שהוא לא אמר. 

<אלעזר שטרן (יש עתיד):>
זה לא ציטוט, זה חוות דעת של איזה עיתונאי. 

<היו"ר יעקב מרגי:>
אתה כרגע כתבת לי - - - 

<מיכל בירן (המחנה הציוני):>
שיבוא עיתונאי, יגיד איפה הוא שמע את זה ו - - - 

<היו"ר יעקב מרגי:>
תודה. רגע, רגע. 

<יובל סרי:>
אני יודע לענות על זה. 

<אלעזר שטרן (יש עתיד):>
מה זה - - - 

<היו"ר יעקב מרגי:>
אלעזר, אני מתפלא עליך. 

<אלעזר שטרן (יש עתיד):>
גם אני עליך, דוגרי. 

<היו"ר יעקב מרגי:>
יושב פה הבן אדם הנוגע בדבר - - -

<אלעזר שטרן (יש עתיד):>
תגיד לו שאתה מקריא מה - - - 

<היו"ר יעקב מרגי:>
תן לי רגע. אמרתי שאני מקריא כתבה. עכשיו - - -

<אלעזר שטרן (יש עתיד):>
אני הצטרפתי לאמירה כידיד בית המשפט. 

<היו"ר יעקב מרגי:>
אלעזר, רגע. אני לא שופט. הפוך, אני לא שופט, אני לא חוקר, אני שואל אותו ומקבל את ה - - - אני, בשונה מכם, בדיונים אחרים, קודם כל הנחת העבודה שלי שנציגי ממשלה מגיעים לוועדה הם אומרים דברי אמת, למה? כי הם יודעים מה יקרה להם אם זה ייבדק ולא יהיה אמת, הם יודעים מה יקרה להם כי אחר כך אני לא שוקט על שמריי וכותב סיכומים מאוד נוקבים ומדויקים. אז מה קפצתם? שאלתי שאלה. 

<אלעזר שטרן (יש עתיד):>
אני אגיד לך מה, תגיד לו שבערוץ 7 טה טה טה, בסדר - - - 

<היו"ר יעקב מרגי:>
תן לו, הוא יענה. 

<מיכאל מלכיאלי (ש"ס):>
אומר לך בן אדם שהוא יודע מאיפה - - - 

<היו"ר יעקב מרגי:>
סליחה, מלכיאלי, תודה. בבקשה, יובל או משה, מי שתחליטו. 

<יובל סרי:>
אני אענה על זה כי אלה דברים ש - - - 

<מיכאל מלכיאלי (ש"ס):>
יכול להיות שהוא שכח. 

<יהודה גליק (הליכוד):>
תן לו לענות, מיכאל. 

<יובל סרי:>
אני אגיד את מה שאני חושב. 

<מיכאל מלכיאלי (ש"ס):>
אדוני היושב ראש, אפשר משהו חשוב? 

<מיכל בירן (המחנה הציוני):>
הוא באמצע הדברים שלו. הוא יודע לדבר, הוא לא צריך - - - 

<מיכאל מלכיאלי (ש"ס):>
לא, אם הוא שכח אבל. 

<משה וינשטוק:>
סליחה, אתם תוקפים אותו - - - 

<היו"ר יעקב מרגי:>
משה, אף אחד לא תוקף אותו. 

<קריאה:>
זה מוקלט. 

<היו"ר יעקב מרגי:>
סליחה, אדוני, תשאיר לי, אף אחד לא יתקוף אותו. לא תקפו פה אנשים ולא יתקפו גם אותו. יובל, תקשיב, קח בחשבון - - -

<מיכאל מלכיאלי (ש"ס):>
יש לו הסרטה, למה אתה - - - 

<היו"ר יעקב מרגי:>
קח בחשבון שחלק מהדברים גם מוקלטים. בבקשה, אדוני. 

<יובל סרי:>
אין בעיה, חבר'ה, העיסוק המרכזי שלי, שתדעו, הוא ללכת בשטח ולשכנע בתי ספר חילוניים בכלל ללמד את המקצוע הזה כי הם חושבים שאנחנו עושים הדתה. המחויבות שלי, ואני אומר את זה כאן, היא למערכת החינוך הממלכתית ולמגוון הקולות ואנחנו רוצים שכל הקולות יישמעו, כולל כולם, ובגלל זה יש לנו פעילויות של כל הגופים. אנחנו לא בודקים גופים - - -
<היו"ר יעקב מרגי:>
ומשם נובעת אותה הקלטה? 

<יובל סרי:>
לא, ההקלטה נובעת מדיון שהיה בתל אביב, שהגיעה קבוצה חילונית שמתנגדת למקצוע וטוענת שאנחנו מחזירים בתשובה והמטרה הייתה להגיד להם 'חבר'ה, אנחנו לא מחזירים בתשובה, אנחנו רוצים להכיר את היהדות לתלמידים, התלמידים יבחרו במה הם רוצים', אנחנו לא שמים סימני קריאה, מה היא היהדות הנכונה ומה לא. עשינו דברים אמיצים פה, להכניס את נושא התפילה לתוך המקצוע, שזה, תאמינו, עושה לנו המון המון בעיות. אני לא נכנס עכשיו, גם המורים שלי, כל מורה, יש לו את החיים האישיים שלו, הוא צריך להיות מחויב, ואני אומר לכם, למערכת החינוך הממלכתית. זה הכול. 

<היו"ר יעקב מרגי:>
יובל, תודה. משה, אתה רוצה להוסיף? 

<משה וינשטוק:>
אני רוצה לומר, תראו, מטרת התכנית הזאת, שילדים יידעו מה זה יהדות ויאהבו יהדות וירגישו בני בית בתרבות היהודית ובמקורות היהדות המסורתיים של 3,000 שנה וזה כולל כל מה ש - - - 

<מיכאל מלכיאלי (ש"ס):>
זה לא 3,000 שנה. 

<משה וינשטוק:>
אני אומר, כל מי שמכיר את התכנים ואני מוכן לשבת איתו על כל התכנים, התכנים הם תכנים של כולם זה - - - אני רוצה להגיד מילה אחרונה, אני רוצה להקריא רק מילה אחת ממכון מחקר שכתב נגדנו, הוא יוצא נגדנו על זה שבאחד הספרים, אני לא נכנס, יוסף אוכל בלי כיפה, בסדר? אז עכשיו אני רוצה שנשים את הדברים על השולחן, האם אנחנו נותנים פה חומרים ותכנים לילדים שיכולים להבין אותם? שיכולים ללמוד יהדות? 

<היו"ר יעקב מרגי:>
משה, בחיים אל תביא דוגמה כשאין לך הרבה זמן, כי יביאו כנגדה עוד 40 דוגמאות. לא רוצה את זה. 

רבותיי, אני קודם כל מתנצל בפני כל מי שביקש לדבר ולא הספקנו. אני אומר לכם במפורש, אני לא מסכם את הדיון, אני אבקש מסמכים, משה, אני מבקש השלמות, דוגמאות של המכרזים, נעשה ישיבה ואם צריך נעשה ישיבת המשך עם סיכום. יהודה, רצית הערה? 

<יהודה גליק (הליכוד):>
תראו, גם מי שקרא לאחר חשוך וגם מי שקרא לאחר נוצרי, זה לא נקרא פלורליסטי. 

<היו"ר יעקב מרגי:>
יש לי שאילתה, אני לא אפסיד אותה בגללכם. כל החיים מדברים ואף פעם - - - כמו אותם שתי - - - אני לא רוצה שוביניסט - - -

<מיכל בירן (המחנה הציוני):>
אז אל תהיה שוביניסט. 

<היו"ר יעקב מרגי:>
אז אני לא אומר. 

<יהודה גליק (הליכוד):>
כל מה שאמרתי היה כלפי התרבות היהודית ישראלית, התכנית הזאת שאתה מוביל אותה ורציתי לברר וזאת הייתה השאלה, האם היא מגבילה זרמים אורתודוקסיים. 

<היו"ר יעקב מרגי:>
רבותיי, תם ולא נשלם. אין סיכום, תהיה ישיבת המשך עם סיכום לאחר שאני אקבל את המסמכים וההשלמות. תודה רבה, הישיבה נעולה. 

<הישיבה ננעלה בשעה 11:00.>

